**ПРЕДЛОГ ЗАКОН ЗА ЗДРАВЈЕТО НА РАСТЕНИЈАТА [[1]](#footnote-1)(\*)**

ГЛАВА I

ПРЕДМЕТ, ОПСЕГ И ДЕФИНИЦИИ

Член 1

Предмет

Со овој закон се воспоставуваат правилата за утврдување на фитосанитарните ризици од штетни организми за растенијата на територијата на Република Северна Македонија, се уредува заштитата на здравјето на растенијата, фитосанитарните мерки за спречување на внесување, ширење, искоренување или држење под контрола на растителните штетни организми, процедури за преместување, ракување, преработка, пакување, складирање, дистрибуција, увоз, извоз, ре-експорт и транзит на растенија, растителни производи или други предмети, како и размената на информации и фитосанитарниот информациски систем, трошоците и надоместоците, надлежностите и обврските на надлежните органи, на давателите на јавни услуги и делегирани тела, како и вршењето на официјални контроли и други официјални активности од страна на надлежните органи и други прашања од областа здравје на растенија.

Член 2

Опсег

Одредбите на овој закон се однесуваат на:

* штетните организми, од било кој вид, сој или биотип на патогени агенси, животни или паразитски растенија што се штетни за растенијата или за растителните производи и претставуваат неприфатливо ниво на фитосанитарен ризик;
* растенијата, растителните производи и другите предмети во трговијата кои што претставуваат фитосанитарен ризик за здравјето на растенијата на територијата на Република Северна Македонија;
* непаразитските растенија што претставуваат фитосанитарен ризик со потенцијални сериозни економски, социјални и еколошки последици на територијата на Република Северна Македонија и може да се сметаат за штетни организми за целите на овој закон, освен ако не се регулирани со Законот за заштита на природата и
* секој друг предмет што претставува неприфатлив фитосанитарен ризик во согласност со овој закон, со прописите донесени врз основа на овој закон и прописите за официјалните контроли и други официјални активности.

Член 3

Субсидијарна примена на законот

1. Во постапката за донесување на поединечни акти се применуваат одредбите од Законот за општата управна постапка, доколку со овој закон не е поинаку уредено.
2. Во постапката за вршење инспекциски надзор се применуваат одредбите од Законот за инспекциски надзор и прописите за официјални контроли, доколку со овој закон не е поинаку уредено.
3. Во водењето на прекршочната постапка се применуваат одредбите од Законот за прекршоци, доколку со овој закон поинаку не е уредено.
4. За сите прашања поврзани со официјалните контроли и со другите официјални активности, кои не се уредени со овој закон, се применуваат прописите за официјални контроли.

Член 4

Дефиниции

Одделни изрази употребени во овој закон го имаат следново значење:

1. **Растенија** се живи растенија и одредени живи делови од растенија, вклучително:

а) семе, во ботаничка смисла, освен семиња што не се наменети за садење;

б) плодови во ботаничка смисла;

в) зеленчук;

г) кртоли, луковици, ризоми, корени, подлоги за размножување, столони;

д) изданоци, стебла, подници;

ѓ) режано цвеќе;

е) гранки со или без лисје;

ж) исечени дрвја со лисје;

з) листови, лисје;

ѕ) култури од растително ткиво, вклучително и клеточни култури, гермплазма, меристеми, химерички клонови, материјал за микро пропагација;

и) жив полен и спори и

ј) пупки, окца, резници, ластари, калем.

2. **Растителен производ** е непреработен материјал од растително потекло или преработен производ кој поради својата природа или поради природата на пребработката би можел да претставува ризик за ширење карантински штетни организми. По исклучок од првата реченица, кога е поинаку уредено во подзаконските акти што произлегуваат од овој закон, дрвото се смета за растителен производ само ако исполнува еден или повеќе од следниве услови:

* ја задржало целата или дел од својата природна обла површина, со или без кора;
* не ја задржало својата природна обла површина поради пилење, сечење или цепење;
* дрвото е во форма на резанки, честици, пилевина, дрвен отпад, струготини или дрвени остатоци и не подлежело на преработка што вклучувала употреба на лепак, топлина или притисок или нивна комбинација за производство на пелети, брикети, шпер-плочи или даски од иверица и
* е или се планира да биде искористено како материјал за пакување, без разлика дали фактички се употребува за транспорт на стоки;

3. **Друг предмет** е секој материјал или предмет, освен растение или растителен производ, кој би можел да претставува ризик за ширење на штетни организми, вклучително почва или медиум за одгледување, материјал за пакување, машини и алати за обработка на растителен материјал, транспорт - транспортни средства, контејнери, магацини или места на производство за кои се смета дека има потреба од фитосанитарни мерки;

4. **Садење** е секоја операција на поставување растенија во медиум за одгледување, вклучително сеидба, или калемење или слични операции, преку која се обезбедува негово растење, репродукција или размножување;

5. **Растенија за садење** се растенија наменети да останат засадени, да се засадат или да се пресадат;

6. **Фитосанитарна мерка** е секој акт или постапка која се спроведува согласно овој закон со цел да се спречи внесување или ширење карантински штетни организми или да се ограничат економските последици од регулираните некарантински штетни организми;

7. **Место на производство** е секоја просторија или збир на парцели што функционираат како единствена производна или земјоделска единица, со сите помошни објекти и машини;

8. **Пратка** e количество растенија, растителни производи и други предмети што се пренесуваат со исто транспортно средство и доаѓаат од иста територија или трета земја и се придружени со фитосанитарен сертификат или друг официјален документ или ознака и можат да бидат составени од една или повеќе партии;

9. **Партија** е број на единици од едно растение, растителен производ или друг предмет кое е јасно распознатливо по хомогеноста на составот, потеклото и другите релевантни елементи и е составен дел од пратката;

10. **Трговска единица** е најмалата комерцијална или друга употреблива единица што може да се применува во одредена фаза на пласирање на пазарот и може да биде подгрупа или цела партија;

11. **Локација на производство** е дефиниран дел од местото на производство, кој се управува како посебна единица за фитосанитарни цели;

12. **Оператор** е секое физичко или правно лице кое подлежи на обврските од мерките за заштита од растителните штетни организми пропишани со овој закон;

13. **Професионален оператор** е секој оператор кој е правно или физичко лице, професионално вклучен и правно одговорен за едно или повеќе од следните дејства поврзани со растенија, растителни производи и други предмети:

а) садење;

б) селекционирање;

в) производство, вклучително и одгледување, размножување и одржување;

г) внесување и пренесување во внатрешноста и надвор од територијата на Република Северна Македонија;

д) пласирање на пазарот и

ѓ) складирање, собирање, дистрибуција и преработка.

14. **Регистриран оператор** е професионален оператор регистриран во согласност со член 41 од овој закон;

15. **Овластен оператор** е регистриран оператор овластен од Фитосанитарната управа да издава пасоши за растенија, за растенија кои тој сам ги произведува, како и да ја применува ознаката за означување на дрвениот материјал за пакување согласно Меѓународниот стандард за фитосанитарни мерки (ISPM) бр. 15 или да издава други потврди во согласност со овој закон;

16. **Краен корисник** е секое лице што дејствува за цели што не се поврзани со неговата дејност, трговија или професијата, што набавува растенија или растителни производи за лична употреба;

17. **Фитосанитарна инспекција** е инспекциски надзор и е вид на официјална контрола која се спроведува за преглед на растенија, растителни производи или други предмети при увоз, извоз, транзит, реекспорт или на место на производство кое вклучува визуелен преглед, земање на примероци и документирање за да се утврди присуство или отсуство на штетни организми или да се утврди усогласеност со прописите за здравје на растенија;

18. **Истражување** е вид на друга официјална активност што се спроведува во одреден временски период за да се утврдат присуството или отсуството на штетни организми, границите на нивна распространестост, или карактеристиките на одредена популација на штетни организми, во подрачје, место на производство или локација на производство;

19. **Други официјални активности** се активности, освен официјални контроли, кои се вршат од надлежните органи или од делегирани тела на кои им се доделени одредени други активности во согласност со овој закон, вклучувајќи активности со цел да се потврди присуството или отсуство на штетни организми на растенија, да се спречи или да се ограничи ширењето на таквите штетни организми, доделување на овластувања или одобренија, како и издавање на официјални потврди;

20. **Одомаќинување** е продолжување на присуството на одреден штетен организам во одредено подрачје до догледна иднина по влезот;

21. **Искоренување** е примена на фитосанитарни мерки за отстранување штетен организам од одредено подрачје;

22. **Држење под контрола** подразбира примена на фитосанитарни мерки во и околу заразеното подрачје за да се спречи ширењето на штетниот организам;

23. **Карантинска станица** е секоја официјална станица за чување на штетни организми, растенија, растителни производи или други предмети во карантин;

24. **Објект за држење под контрола** е секој објект, освен карантинска станица во кој се чуваат штетни организми, растенија, растителни производи или други предмети во контролирани услови;

25. **Опасност** e секој причинител или состојба кој/а може негативно да влијае врз здравјето на растенијата или врз животната средина;

26. **Ризик** е степен на веројатноста и на сериозноста на одредено штетно влијание по здравјето на растенијата, кое е последица од опасноста;

27. **Официјална сертифицкација** е постапка со која надлежните органи обезбедуваат уверување за усогласеност со еден или повеќе услови утврдени во националното законодавство;

28. **Службеник за здравје на растенијата** е физичко лице кое е назначено со решение од Фитосанитарната управа, задолжено за вршење официјални контроли и други официјални активности во областа на здравјето на растенијата во согласност со овој закон;

29. **Официјално уверение** е пасош за здравје на растенија издаден од овластен оператор, делегирано тело и Фитосанитарна управа, како и уверение за дрвен материјал за пакување издадено од давател на јавна услуга со кои се ја гарантира усогласеноста со еден или повеќе услови пропишани во овој закон;

30. **Ревизија** е систематски и независен преглед за да се утврди дали дејствата и резултатите поврзани со начинот и работата на официјалните лаборатории;

31. **Гранично инспекциско место** е местото на влез во Република Северна Македонија и објектите што се дел од тоа место, определени од Владата на Република Северна Македонија за вршење официјални контроли при увоз на пратки растенија, растителни производи и други предмети кои пристигнуваат од трети земји;

32. **Проверка на документација** е преглед на официјалните сертификати, на официјалните потврди и на други документи, вклучително и документи од комерцијална природа, кои задолжително ја придружуваат пратката како што е предвидено со овој закон;

33. **Проверка на идентитет** е визуелен преглед со кој се потврдува дека содржината и етикетите на пратката односно декларациите на пратките, вклучувајќи ги ознаките, пломбите и транспортните средства, одговараат на информациите наведени во официјалните сертификати, во официјалните потврди и во другите документи што ја придружуваат пратката;

34. **Физичка проверка** е проверка на здравјето на растенијата, на пратките и како што е соодветно, проверки на пакувањето, транспортните средства, декларирањето и температурата, дрвениот материјал кој ја придружува дадената пратка вклучително и земање мостри за анализа, тестирање или дијагнстика и секоја друга проверка неопходна за да се потврди усогласеноста со одредбите на овој закон;

35. **Официјално задржување** е постапка со која надлежните органи водат сметка пратката што е предмет на официјални контроли да не се преместува или со неа да се ракува на граничното инспекциско место или додека се чека одлука за нејзината дестинација и која може да вклучи складирање од страна на операторите во согласност со упатствата и под контрола од надлежните органи;

36. **Биолошки контролни агенси** се природни непријатели или конкуренти или други организми што се користат за контрола на штетни организми;

37. **Природни непријатели** се организми што живеат на сметка на друг организам во подрачјето од кое потекнуваат и што можат да помогнат за ограничување на популацијата на тој организам. Тука спаѓаат паразитоидите, паразитите, предаторите, фитопатогените организми и патогените;

38. **Паразити** се организми што живеат на или во поголем организам и кои се хранат од него;

39. **Фитосанитарен сертификат** за реекспорт е документ кој  може и електронски да е издаден e-Phyto и ја потврдува здравствената состојба на пратката издаден од фитосанитарната служба за здравје на растенијата од земјата во која се увезува пратката и/или била претоварена, складирана, препакувана или поделена и истиот ќе ја придружува пратката која се реекспортира или веднаш се реекспортира.

40. **Паразитоиди** се паразитски инсекти во нивниот незрел стадиум, што го убиваат својот домаќин во процесот на нивниот развој и слободно живеат како возрасни единки и

41.**Предатори** се природни непријатели што ловат и се хранат со други живоотински организми, од кои најмалку еден е усмртен во текот на неговиот живот.

42. **Фитосанитарен инспектор** е службено лице кое врши фитосанитарна инспекција, официјални контроли и други официјални активности со цел да се утврди присуство или отсуство на штетни организми и наложува фитосанитарни мерки.

43. **Фитосанитарен сертификат** е документ кој може и електронски да е издаден e-Phyto и  ја потврдува здравствената состојба на пратката издаден од фитосанитарната служба за здравје на растенијата од земјата на потекло;

ГЛАВА II

НАДЛЕЖНИ ОРГАНИ ЛАБОРАТОРИИ И ДЕЛЕГИРАНИ ТЕЛА

Член 5

Надлежни органи

1. Фитосанитарната управа е Националната организација за заштита на растенијата (NPPO) во Република Северна Македонија и e единствениот надлежен орган одговорен за прашања поврзани со здравјето на растенијата, вклучително и регулирање на официјалните контроли и на другите официјални активности.
2. Државниот инспекторат за земјоделство е надлежен орган за спроведување на официјалните контроли и на другите официјални активности што ги регулира Фитосанитарната управа согласно со овој закон.
3. Делегирани тела се правни и физички лица делегирани од Фитосанитарната управа за извршување на одредени задачи поврзани со официјалните контроли или со другите официјални активности од областа на здравјето на растенијата.

Член 6

Фитосанитарна управа

Фитосанитарната управа ги врши следните работи:

1) креира политики за здравјето на растенијата и да ја подготвува законската регулатива и другите административни процедури,

2) подготвува повеќегодишна истражувачка програма и годишна програма за фитосанитарната политика со потребниот буџет за нејзиното спроведување,

3) подготвува повеќегодишна национална програма за официјалните контроли за здравјето на растенијата,

4) координира, врши ревизија и ги надгледува другите назначени надлежни органи, делегирани тела и физички лица, со цел да се спречи внесувањето и ширењето на штетни организми,

5) организира и координира истражувањата во внатрешноста на земјата согласно годишната програма за фитосанитарна политика,

6) следи штетни организми согласно годишната програма за фитосанитарна политика,

7) подготвува и обезбедува превентивни мерки, итни дејствија и други технички мерки за здравјето на растенијата, вклучувајќи технички стандарди и оперативни процедури,

8) утврдува статус на одредени штетни организми во земјата,

9) врши проценка на ризикот од штетни организми,

10) издава пасоши за растенија, според условите пропишани во овој закон,

11) организира обуки за засегнатите страни за прашањата поврзани со здравјето на растенијата,

12) ја зголемува јавната свест за важноста на здравјето на растенијата,

13) го координира спроведувањето на научни, истражувачки и развојни активности,

14) ги координира официјалните контроли и другите официјални активности за да се спречи внесувањето и ширењето на штетните организми и да применува мерки за управување со ризиците од карантински штетни организми, вклучувајќи и нивно искоренување,

15) воспоставува подрачја во кои има жариште од штетни организми, подрачја под ризик, посебно регулирани подрачја и заштитени зони,

16) го воспоставува и води Регистарот на професионалните оператори,

17) подготвува и донесува планови за итни ситуации и акциски планови за конкретни штетни организми,

18) ја организира работата и претседава со Стручниот совет за здравје на растенијата,

19) собира, користи и разменува податоци и информации,

20) соработува со меѓународни институции и да одржува официјална комуникација во областа на здравјето на растенијата,

21) ги известува земјите извозници за неусогласени пратки, за појава на штетни организми на територијата на земјата и за други прашања, како и да подготвува извештаи и анализи во согласност со правилата и со меѓународните договори и

22) врши и други работи поврзани со здравјето на растенијата кои се регулирани со овој закон.

Член 7

Државен инспекторат за земјоделство

1. Државниот инспекторат за земјоделство врши официјални контроли и други официјални активности на растенија, растителни производи и други предмети во сите фази на производството, внатрешно преместување, ракување, преработка, пакување, складирање, дистрибуција, увоз, извоз, реекспорт, транзит и ставање во промет, како и на сите професионални оператори и други лица според степенот на ризик и со соодветна зачестеност.
2. Официјалните контроли се спроведуваат според процедурите утврдени во оперативните прирачници за официјани контроли пропишани од министерот за земјоделство, шумарство и водостопанство.

Член 8

Назначување и услови за начначување на фитосанитарни инспектори

1. Фитосанитарни инспектори се државни службеници назначени од Државниот инспекторат за земјоделство соодветно обучени за вршење официјални контроли и други официјални активности согласно со овој закон.
2. Државен фитосанитарен инспектор може да биде лице кое има најмалку високо образование со најмалку 240 кредити според ЕКТС или завршен VII/1 степен образование од областа на земјоделските науки (растително производствo) или од областа на шумарските науки (растително производство) задолжително во студиската програма да имаат полагано испит од заштита на растенијата фитопатологија и ентомологија.

Член 9

Царински службеници

Царинските службеници се должни да вршат официјални контроли и други официјални активности при увоз согласно овој закон, но не и да преземат било какви фитосанитарни мерки, при контрола на следните производи:

* дрвен материјал за пакување што носи нерегулирани пратки;
* мали пратки во е-трговија;
* материјал за научно-истражувачки цели согласно член 72 од овој закон;
* патнички багаж доколку е во согласност со член 75 од овој закон.

Член 10

Национална референтна лабораторија за здравјето на растенијата

(1) Националната референтна лабораторија (во натамошниот текст: „НРЛ“) спроведува специјализирани лабораториски тестови за здравјето на растенијата за следните категории на штетни организми:

* инсекти и пајачиња;
* нематоди;
* бактерии;
* габи и оомицети и
* вируси, вироиди и фитоплазми.

(2) Министерот за земјоделство, шумарство и водостопанство назначува една или повеќе официјални лаборатории доколку ги исполнуваат обврските од членот 12 од овој закон.

(3) Лабораториите на Државната фитосанитарна лабораторија се назначуваат како национални референтни лаборатории на земјата согласно став 1 од овој член.

Член 11

Услови, обврски и одговорности на националната референтна лабораторија

(1) За да може одредена лабараторија да биде назначена како НРЛ треба да ги исполни следните услови:

а) ги исполнува условите од член 12 ставови (4) и (5), и член 14 од овој закон;

б) работи согласно стандардот EN ISO/IEC 17025 и е акредитирана според тој стандард од Институтот за акредитација на Република Северна Македонија;

в) користи методи за вршење дијагностичка анализа на официјални примероци во НРЛ во согласност со меѓународните стандарди и протоколите што ги утврдуваат тие методи или критериумите за спроведување за тие методи и

г) во отсуство на методите од ставот (1) точка в) на овој член, користат или релевантни методи, развиени или препорачани од други национални референтни лаборатории и потврдени според меѓународно прифатените научни протоколи, или релевантни методи развиени и потврдени со внатрешни или меѓулабораториски методи во согласност со меѓународно прифатените научни протоколи.

(2) Националните референтни лаборатории треба да ги исполнуваат следните обврски:

а) се објективни, без конфликт на интереси, не се доведуваат во ситуација која директно или индиректно би влијаела на нивната објективност во нивно професионално извршување на обврските како национални референтни лаборатории;

б) имаат, или склучуваат договор со, соодветно квалификуван кадар обучен да врши тестови и дијагностички анализи во нивната област на нивната стручност, како и персонал за поддршка, доколку е потребно;

в) поседуваат, или имаат пристап до инфраструктура, опрема и производи кои им се потребни за извршување на доделените задачи;

г) осигураат дека нивниот персонал и секој договорно ангажиран персонал има добро познавање на меѓународните стандарди и практики и дека најновите развојни истражувања на национално и меѓународното ниво, се земени во предвид при извршување на нивната работа;

д) се опремени со соодветна опрема како би ги исполниле стандардите за биосигурност;

ѓ) соработуваат со референтните лаборатории на Европската унија и регионот и учествуваат на обуки, како и во меѓулабораториски компаративни тестови организирани од споменатите лаборатории и

е) овозможуваат податоците за имињата и методите користени при дијагностичка анализа на официјални примероци да бидат достапни за јавноста, по барање на надлежните органи од член 5 на овој закон.

(3) Национална референтна лабораторија НРЛ рамки на нивната надлежност, треба да ги преземат следните одговорности:

а) соработуваат со референтните лаборатории во Европската Унија и регионот и учествуваат во обуки и меѓулабораториски компаративни тестови организирани од страна на овие лаборатории;

б) ги координираат активностите на официјалните лаборатории, назначени во согласност со овој закон, со цел усогласување и подобрување на методите за лабораториска анализа, тестирање или дијагноза и нивна употреба;

в) каде е соодветно, да организираат меѓулабораториски споредбени тестови, или тестови за докажување на способност и компетентност на лабораторија, помеѓу официјалните лаборатории, да гарантираат соодветно следење за таквите тестови и да ги информираат надлежните органи за резултатите од тестовите и следните активности;

г) обезбедуваат ширење на информации до надлежните органи и официјалните лаборатории од референтната лабораторија на Европската унија и регионот;

д) обезбедуваат, во рамки на нивната мисија научна и техничка помош на Фитосанитарната управа за спроведување на Повеќегодишниот национален контролен план;

ѓ) ги координираат или спроведуваат тестови за верификација на методите за референтните супстанци и партиите на реагенси кои се користат за методите и ажурираат листа на дозволени референтни супстанци кои се користат при дијагностика на штетни организми и

е) вршат обуки на вработените во официјалните лаборатории, по потреба.

4) Финансиските средства за функционирање на Националната референтна лабораторија (НРЛ) се обезбедуваат од буџетот на Министерството за земјоделство, шумарство и водостоапнство, а за вршење на лабораториските анализи при истражување на штетните организми се обезбедуваат според Годишната програма за фитосанитарната политика од член 25 од овој закон.

(5) Националната референтна лабораторија (НРЛ) е должна да ги применува барањата утврдени во член 12 од овој закон.

(6) Постапката за назначување на национална референтна лабораторија се врши согласно одредбите на член 12 ставови (10), (11), (12), (13), (14) и (15) од овој закон.

(7) За постапката за издавање на решение за назначување на НРЛ се плаќа надоместок во висина на трошоците за назначување кои се определуваат во зависност од времето потребно за разгледување на документацијата и стручната експертиза и се на товар на учесникот во јавниот повик

(8) Постапката за организирање на јавниот повик за назначување на официјални лабораториии од областа на здравјето на растенијата, како и висината на трошоците во постапката ја пропишува министерот за земјоделство, шумарство и водостопанство.

Член 12

Назначување, услови за назначување и обврски на официјалните лаборатории

(1) Фитосанитарната управа може да назначи официјални лаборатории за вршење лабораториски анализи, испитувања и дијагностицирање на примероците земени при официјалните контроли и другите официјални активности.

(2) Фитосанитарната управа може да назначи официјална лабораторија лоцирана во трета земја доколку се исполнети следниве услови:

a) има соодветни договори со надлежните органи на третата земја, врз основа на кои, на Фитосанитарната управа врши ревизија и инспекција согласно член 11 став (1) од овој закон и

б) лабораторијата да биде веќе назначена за официјална лабораторија од областа на здравје на растенијата од надлежните органи на третата земја на чија територија се наоѓа.

(3) Назначувањето за официјална лабораторија е во форма на решение издадено од Фитосанитарната управа и треба да содржи детален опис на:

а) задачите што лабораторијата ги извршува како официјална лабораторија;

б) условите под кои лабораторијата ги извршува задачите наведени во точка а) и

в) потребите за извршување на ефикасна и ефективна координација и соработка помеѓу лабораторијата и Фитосанитарната управа.

(4) Фитосанитарната управа може да ја назначи официјална лабораторија само лабораторијата која:

а) поседува соодветна стручност, опрема и инфраструктура за спроведување анализи или тестирања или дијагностицирање на примероците;

б) има доволен број соодветно квалификуван, обучен и искусен персонал;

в) гарантира дека задачите што ѝ се доделени, наведени во став 1) од овој член, се извршуваат непристрасно и дека не постои конфликт на интереси во однос на извршувањето на нејзините задачи како официјална лабораторија;

г) работи во согласност со стандардот EN ISO/IEC 17025 и е акредитирана согласно овој стандард од Институтот за акредитација на Република Северна Македонија.

(5) Акредитацијата на официјалната лабораторија согласно став 4 точка (д) од овој член опфаќа:

а) методи на лабораториски анализи, испитувања или дијагнози што се услов лабораторијата да работи како официјална лабораторија;

б) еден или повеќе методи за лабораториска анализа, испитување или дијагноза или групи на методи и

в) флексибилно дефиниран опсег на акредитацијата кој вклучува изменети верзии на методите што ги користела официјалната лабораторија кога и била доделена акредитацијата или нови методи, како дополнување на тие методи, врз основа на проценка на самата лабораторија без да биде потребна дополнителна проценка од националното тело за акредитација пред употребата на тие изменети или нови методи.

(6) Кога ниту една официјална лабораторија, назначена во земјата или во трета земја во согласност со ставовите 1) и 2) од овој член, не ги поседува потребните стручност, опрема, инфраструктура и персонал за извршување нови или невообичаени лабораториски анализи, тестирања или дијагнози, надлежните органи може да побараат лабораторија или дијагностички центар, што не е во согласност со еден или со повеќе од условите наведени во ставовите (4) и (5) од овој член, за извршување на тие анализи, испитувања и дијагнози.

(7) Официјалните лаборатории ги имаат следните обврски:

а) кога резултатите од анализата, тестот или дијагнозата спроведена на примероци земени при официјалните контроли или другите официјални активности укажуваат на ризик за здравјето на растенијата или укажуваат на веројатноста од неусогласеност, официјалните лаборатории веднаш треба да ја информираат Фитосанитарната управа која ги назначила за спроведување на таа анализа, тест или дијагноза и, каде што е соодветно, делегирани тела или физички лица на кои им биле делегирани задачите;

б) на барање на Националната референтна лабораторија од член 10 на овој закон, официјалните лаборатории учествуваат во меѓулабораториски споредбени тестови или тестови за способност што се организираат за анализи, тестови или дијагнози што ги вршат како официјални лаборатории;

в) на барање на Фитосанитарната управа, ги прават достапни на јавноста имињата на методите што се користат за анализи, тестови или дијагнози извршени за потребите на официјални контроли и други официјални активности и

г) на барање на Фитосанитарната управа, заедно со резултатите го наведуваат методот што се користи за секоја анализа, тестирање или дијагноза, извршена во контекст на официјални контроли и други официјални активности.

(9) Критериумите за отстапување на условите наведени во став (4) точка г) од овој член, ги пропишува министерот за земјоделство, шумарство и водостопанство.

(10) За назначување на официјални лаборатории, Фитосанитарната управа објавува Јавен повик за покажување на интерес.

(11) Избирањето на учесниците се врши врз основа на пријава по Јавниот повик која задолжително ги содржи доказите за исполнетоста на условите утврдени во став (4) и (5) од овој член.

(12) Фитосанитарната управа врши проценка на исполнетоста на условите од страна на пријавените кандидати за што составуваат записник со комплетна документација од процедурата за избор и утврдуваат листа на кандидати.

(13) Врз основа на став (3) на овој член, министерот за земјоделство, шумарство и водостопанство донесува решение за назначување на официјални лаборатории.

(14) Фитосанитарната управа за издадените решенија води Регистар на официјални лаборатории.

(15) За постапката за издавање на решение за назначување на официјални лаборатории се плаќа надоместок во висина на трошоците за назначување кои се определуваат во зависност од времето потребно за разгледување на документацијата и стручната експертиза и се на товар на учесникот во јавниот повик.

(16) Начинот и барањата за назначување на официјална лабораторија постапката за организирање на јавниот повик за назначување на официјални лаборатории, формата, содржината и начинот на водење на регистарот на официјални лаборатории, како и висина на трошоците во постапката ги пропишува министерот за земјоделство, шумарство и водостопанство.

Член 13

Ревизии на официјалните лаборатории

1. Фитосанитарната управа организира редовни ревизии на официјалните лаборатории што ги назначила во согласност со овој закон најмалку, еднаш годишно, или секогаш кога смета дека ревизијата е неопходна, освен ако смета дека ревизиите не се потребни, имајќи ја предвид проценката при акредитацијата наведена во член 12 став (4) од овој закон.
2. Фитосанитарната управа веднаш го повлекува назначувањето на официјалната лабораторија, целосно или за одредени задачи, во случај кога ке утврди дека официјалната лабораторија не презела соодветни и навремени корективни мерки дадени по резултатите од ревизијата од ставот (1) на овој член со која се утврдила барем една од следниве ситуации:

* повеќе не ги исполнува условите предвидени со акредитацијата;
* не ги исполнува обврските наведени во член 12 од овој закон и
* покажува слаби резултати на меѓулабораториски компаративни тестови од член 11 став (3) од овој закон.
* ДФЛ како НРЛ врши контрола врз работењето на официјалните лаборатории согласно член 11 од овој закон.

Член 14

Државна фитосанитарна лабораторија

(1) Државната фитосанитарна лабораторија (ДФЛ), е орган на државната управа во состав на Министерството за земјоделство, шумарство и вододстопанство со статус на биро која:

а) обезбедува веродостојни и брзи анализи на официјалните примероци, дијагноза и детерминирање (одредување) на штетните организми и посебни технички и дијагностички работи од областа на здравјето на растенијата;

б) соработува со национални референтни лаборатории во странство, учествува на обуки и во меѓулабораториски компаративни тестирања;

в) ги имплементира меѓународните стандарди за дијагностички протоколи и доколку е потребно, ги подобрува и ги уредува со цел да обезбеди квалитет, униформност и веродостојност на генерираните аналитички, тестирачки и дијагностички податоци;

г) соработува со референтните лаборатории на Европската унија и регионот;

д) ги толкува употребените методи на анализа, тестирање или дијагностика;

ѓ) соработува со надлежните органи од член 5 на овој закон, делегирани тела, професионалните оператори, со експертите за здравјето на растенијата во земјоделството и во шумарството во Република Северна Македонија;

е) спроведува анализа на ризик за штетни организми и

ж) извршува други технички и научни задачи од областа на здравјето на растенијата.

(2) Средствата за финансирање на Државната фитосанитарна лабораторија се обезбедуваат од Буџетот на Република Северна Македонија. Државната фитосанитарна лабораторија наплатува надоместоци за вршење на работите од ставот (1) на овој член за потребите на министерствата, органите во министерствата, самостојните служби на државната управа, сертификационите тела, другите лаборатории и приватните оператори во Република Северна Македонија, што не се финансираат согласно ставот 2 на овој член.

(3) Државната фитосанитарна лабораторија може да остварува сопствени приходи, и донации. Средствата за извршените анализи и приходи од страна на ДФЛ се приход на Министерството за земјоделство, шумарство и водостопанство, а ќе се реализираат преку Програмата за фитосанитарна политика.

(4) Висината на надоместоците од ставот (2) на овој член ги утврдува Владата на Република Северна Македонија, на предлог на министерот за земјоделство, шумарство и водостопанство, врз основа на реалните трошоци за лабораториските анализи и тестови.

(5) Финансиките средства за функционирање на Државната фитосанитарна лабораторија се обезбедуваат од буџетот на Министерството за земјоделство, шумарство и водостоапнство, а за спроведување на лабораториските анализи при истражување на штетните организми согласно средствата утврдени во Годишната програма за фитосанитарната политика од член 26 од овој закон.

Член 15

Доделување на одредени активности во областа на здравјето на растенијата

Фитосанитарната управа може да додели одредени активности од областа на здравјето на растенија на даватели на јавни услуги, а официјалните контроли и други официјални активности од областа на здравјето на растенија на делегирани тела.

Член 16

Даватели на јавни услуги

1. Даватели на јавни услуги се правни и физички лица што добиле решение од Фитосанитарната управа за давање јавни услуги од областа на здравјето на растенијата.
2. Јавните услуги од областа на здравјето на растенијата се активности поврзани со:

* обука на засегнатите страни вклучени во прашањата поврзани со здравјето на растенијата;
* вршење научни, истражувачки и развојни дејности и
* вршење дезинсекција, дезинфекција и дератизација.

(3) Правните и физички лица од став (1) на овој член треба да ги исполнуваат следните услови:

* да имат најмалку еден вработен во правното лице или физичкото лице со високо образование од областа на земјоделските науки (растително производство) или од областа на шумарските науки, со најмалку една година работно искуство во областа, непристрасно да работи и без конфликт на интерсеи во однос на извршувањето на доделените активности и
* да ги имаат на располагање простории и опрема.

(4) Поблиските услови од став (3) на овој член ги пропишува министерот за земјоделство, шумарство и водостопанство.

Член 17

Финансирање на давателите на јавни услуги

1. Доделените активности на давателите на јавни услуги ги плаќа корисникот на услугата.
2. Висината на цените на јавните услуги од областа на здравјето на растенијата ги пропишува министерот за земјоделство, шумарство и водостопанство врз основа на реално направените трошоци потребни за спроведување на доделените јавни услуги.

Член 18

Решение за давање на јавни услуги од областа на здравјето на растенијата

1. Фитосанитарната управа издава решение за давање јавни услуги од областа на здравјето на растенијата врз основа на јавен конкурс, кој се објавува во најмалку два дневни весници.
2. Јавниот конкурс содржи податоци за:

* видот на јавната услуга за кој се издава решение за давање на јавни услуги од областа на здравјето на растенијата;
* почеток и времетраење на решениетo за давање на јавни услуги од областа на здравјето на растенијата;
* услови кои треба да бидат исполнети од страна на субјектот на кој му се издава решението за давање на јавни услуги од областа на здравјето на растенијата;
* задолжителни податоци на пријавата;
* критериуми за избор;
* временски рок за доделување на решението за давање јавни услуги од областа на здравјето на растенијата;
* контакт лице за обезбедување информации во врска со содржината на јавниот конкурс;
* дата, место и време на отворање на пријавите на конкурсот, и
* начин на информирање на кандидатите за извршениот избор.

(3) Постапката на отворање и оценување на понудите ја одредува Комисија назначена од министерот за земјоделство, шумарство и водостопанство.

(4) Овластени претставници на кандидатите можат да бидат присутни на отворањето на пријавите.

(5) Понудите кои ќе бидат поднесени по утврдениот рок нема да бидат разгледувани.

(6) Нецелосните понуди можат да бидат комплетирани во рок од осум дена од приемот на известувањето, во спротивно понудата нема да биде разгледана, за што понудувачите ќе бидат известени.

(7) Дозволата за давање јавни услуги се издава со решение во рок од 30 дена по завршувањето на јавниот тендер.

(8) Одговорностите на давателите на јавни услуги од областа на здравјето на растенијата се утврдуваат во дозволата.

(9) Решението за давање јавни услуги од областа на здравјето на растенијата на давателите на јавни услуги од областа на здравјето на растенијата се повлекува доколку истиот не ги исполнува условите утврдени во член 16 став (3) од овој закон.

(10) Против решението за давање јавни услуги од областа на здравјето на растенијата од ставот (1) на овој член незадоволната странка има право да поднесе жалба до Државната комисија за одлучување во управна постапка и постапка за работен однос од втор степен.

(11) Доколку давателот на јавни услуги не ја обезбеди побараната јавна услуга според утврдените цени и другите планирани услови, корисникот на услугата може да побара од Фитосанитарната управа да се заложи за остварување на неговото право и да наложи јавната услуга да се обезбеди по претходно утврдената цена.

Член 19

Договор за давање јавни услуги од областа на здравјето на растенијата

1. Правното или физичкото лице што добило решение за давање јавни услуги од областа на здравјето на растенијата склучува договор со Фитосанитарната управа.
2. Договорот за давање јавни услуги од областа на здравјето на растенијата од ставот (1) на овој член се склучува во писмена форма и содржи податоци за:

* правното и физичкото лице што ја дава услугата,
* видот услуги што треба да се извршат,
* областите на надлежност во рамки на кои давателите на услуги задолжително обезбедуваат јавни услуги,
* начинот и условите за вршење на услугите,
* правата, обврските и одговорностите на давателот на услугата,
* времето и начинот на извршување на услугите,
* почетокот и важноста на дозволата,
* извори на финансирање,
* контролата на извршувањето на услугите,
* престанокот на важноста на дозволата,
* причините за раскинувањето на договорот,
* краен рок на договорот и
* други релевантни податоци.

Член 20

Делегирани тела

1. Фитосанитарната управа со решение за делегирање на задачи од областа на здравје на растенија, назначува делегирани тела да ги извршуваат обврските утврдени во член 6 точки 5), 6) 7), 8), 9), 10), 11), 12) и 13) и задачите од член 97 став (1) точки а), б), в), г) и д) од овој закон врз основа на јавен конкурс.
2. Обврските и задачите што произлегуваат од став (1) на овој член можат да ги вршат правни лица што ги исполнуваат следните услови:

* најмалку едно вработено лице во правното лице со статус на службеник за здравје на растенијата назначено од Фитосанитарната управа и
* да ги имаат на располагање сите простории и опрема и
* да се акредитирани во согласност со стандардот EN ISO/IEC 17020 „Барања за работа на различни видови тела кои вршат инспекција“.

1. Обврските и задачите што произлегуваат од став (1) на овој член може да ги врши физичко лице назначено од Фитосанитарната управа како службеник за здравје на растенијата доколку ги исполнува следните услови:

* е со статус на службеник за здравје на растенијата и
* да има на располагање простории и опрема.

1. Фитосанитарната управа назначува службеник за здравје на растенијата врз основа на критериумите пропишани во член 22 од овој закон,
2. Решението за делегирање на одредени официјални контроли и други официјални активности од ставот (1) на овој член се донесува во рок од 30 дена по завршувањето на постапката за јавен конкурс.
3. Против решението за делегирање на одредени официјални контроли и други официјални активности од ставот (5) на овој член незадоволната странка има право да поднесе жалба до Државната комисија за одлучување во управна постапка и постапка за работен однос од втор степен.
4. Делегираните тела се одговорни пред Фитосанитарната управа за извршување на обврските и задачите за кои се делегирани и резултатите ги доставуваат до Фитосанитарната управа.
5. Решението за делегирање на одредени официјални контроли и други официјални активности од став (1) на делегираните тела се одзема доколку повеќе не ги исполнува условите од ставовите (2) и (3) на овој член.
6. Средствата за вршење на делегираните работи се обезбедуваат преку Годишната програма за фитосанитарна политика од членот 6, точката 2) на овој закон.
7. Поблиските услови од ставовите (2) и (3), на овој член ги пропишува министерот за земјоделство, шумарство и водостопанство.

Член 21

Договори и финансирање на делегираните тела

(1) Делегираните тела склучуваат договори со Фитосанитарната управа.

(2) Договорот од ставот (1) на овој член се склучува во писмена форма и содржи податоци за:

* делегираното правно и физичколице што ја дава услугата,
* видот на услуги што треба да се извршат,
* областите на надлежност во рамки на кои делегираните тела задолжително реализираат обврски и задачи,
* начинот и условите за вршење на обврските и задачите,
* правата, обврските и одговорностите на делегираните тела,
* времето и начинот на извршување на обврските и задачите,
* почетокот и важноста на дозволата,
* средствата за финансирање,
* контролата на извршувањето на обврските и задачите,
* престанокот на важноста на договорот,
* причините за раскинувањето на договорот,
* рок на договорот и
* други релевантни податоци.

(3) Средствата за вршење на обврските и задачите од делегираните тела се обезбедуваат во Годишната програма за фитосанитарна политика од членот 6 точка 2) на овој закон.

Член 22

Критериуми за назначување на службеник за здравје на растенијата

1. Службеник за здравје на растенијата од член 20 став (4) од овој закон го назначува Фитосанитарната управа со решение за службеник за здравје на растенијата доколку ги исполнува следните услови:

* има завршено високо образование од областа на земјоделските науки (заштита на растенијата) или од областа на шумарските науки (од областа на шумарските науки);
* има најмалку три години професионално работно искуство во областа;
* да поседува сертификат за посетена обука од областа на здравје на растенијата согласно член 6 став (1) точка 1 од овој закон и
* да нема конфликт на интереси.

(2) Фитосанитарната управа објавува Јавен повик за покажување на интерес објевен во најмалку два весници и на веб страната на министерството за земјоделство, шумарство и водостопанство.

(3) Решение за службеник за здравје на растенијата се издава на поднесено барање од страна на професионалниот оператор со пропратна документација за исполнетоста на условите од ставовите (2) и (3) на овој член во печатена или во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно со прописите од областа на електронското управување и електронските услуги и од областа на електронските документи, електронската идентификација и доверливите услуги. Во Решението за службеник за здравје на растенија точно се утврдува видот на официјалните контроли и другите официјални активности за кои е назначен со времетраење од три (3) години.

(4) Барањето од став (1) од овој член содржи докази за условите од став (1) на овој член.

(5) Формата и содржината на барањето од став (13) на овој член ги пропишува министерот за земјоделство, шумарство и водостопанство.

(6) Жалбата против решението за службеник за здравје на растенијата од став (1) на овој член не го одложува неговото спроведување.

(7) Жалбата од ставот (6) на овој член може да биде поднесена и во електронска форма со употреба на средство за електронска идентификација преку Националниот портал за електронски услуги согласно со прописите од областа на електронското управување и електронските услуги и од областа на електронските документи, електронската идентификација и доверливите услуги.

Член 23

Стручен совет за здравјето на растенијата

(1) Фитосанитарната управа формира Стручен совет за здравјето на растенијата, како стручно советодавно тело од областа на здравјето на растенијата. Советот е составен од стручни лица од областа на земјоделството и на шумарството и по потреба од останати области.

(2) Стручниот совет за здравјето на растенијата ги има следните задачи:

* дава совети за воспоставување и за преземање мерки со цел спречување на влезот и на ширењето на штетните организми и нивно искоренување;
* дава совети за стратешки прашања во областа на здравјето на растенијата и
* соработува при изготвување законска регулатива во областа на здравјето на растенијата.

(3) Составот и задачите на Стручниот совет ги уредува Фитосанитарната управа.

(4) Процедурите за работењето на Стручниот совет за здравјето на растенијата ги пропишува министерот за земјоделство, шумарство и водостопанство.

ГЛАВА III

ШТЕТНИ ОРГАНИЗМИ, РАСТЕНИЈА, РАСТИТЕЛНИ ПРОИЗВОДИ И ДРУГИ ПРЕДМЕТИ

Член 24

Штетни организми

(1) „Карантински штетен организам“ е штетен организам кој ги исполнува следниве услови:

а) утврден му е идентитетот;

б) не е присутен на територијата на Република Северна Македонија, или доколку е присутен, не е широко распространет на таа територија;

в) постои можност да влезе, да се одомаќини и да се шири на територијата, или, ако е присутен на територијата, но не е широко распространет, може да влезе, да се одомаќини и да се шири во оние делови на таа територија каде што е отсутен;

г) неговото влегување, одомаќинување и ширење би имало неприфатливо економско, еколошко или социјално влијание за таа територија или, доколку е присутен, но не е широко распространет, за оние делови од територијата каде што е отсутен, и

д) достапни се изводливи и ефикасни мерки за да се спречи влегувањето, одомаќинувањето или ширењето на тој штетен организам на таа територија и да се ублажат ризиците и неговото влијание.

(2) Карантински штетен организам не смее да се внесува, преместува или чува, размножува или ослободува на територијата на Република Северна Македонија.

(3) „Карантински штетен организам за заштитено подрачје“ е штетен организам, кој ги исполнува условите од ставот (1) на овој член за одредени заштитени подрачја на територијата на Република Северна Македонија што се признати од Фитосанитарната управа, а не е класифициран како карантински штетен организам.

(4) Карантинскиот штетен организам за заштитеното подрачје не смее да се внесува, преместува или чува, размножува или ослободува во одреденото заштитено подрачје.

(5) „Регулиран некарантински штетен организам“ е штетен организам што ги исполнува во целост следниве услови:

а) утврден му е идентитетот;

б) е присутен на територијата на Република Северна Македонија;

в) не е карантински штетен организам или штетен организам што подлежи на вонредни мерки;

г) главно се пренесува преку специфични растенија за садење;

д) присуството на штетниот организам на тие растенија за садење има неприфатливо економско влијание, во однос на планираната употреба на тие растенија за садење, и

ѓ) достапни се изводливи и ефикасни мерки за да се спречи неговото присуство на засегнатите растенија за садење.

(6) Забрането е внесување и пренесување на регулирани некарантински штетни организми на растенија за садење.

(7) Штетните организми што ги исполнуваат условите и критериумите од ставовите (1), (2), (3), (4), (5) и (6) од овој член се класифицираат во следните листи:

* Листа I дел А пододдел 1 на карантински штетни организми за кои не е познато дека се присутни во Република Северна Македонија и Листа I дел А пододдел 2 на карантински штетни организми за кои е познато дека се појавуваат на ограничено подрачје во Република Северна Македонија;
* Листа I дел Б на карантински штетни организми за заштитени подрачја и соодветните заштитени подрачја во Република Северна Македонија и
* Листа II на регулирани некарантински штетни организми и нивните специфични растенија за садење домаќини на одредени категории, доколку ги надминуваат одредените прагови.

(8) Листите на штетни организми од ставот (7) на овој член го пропишува министерот за земјоделство, шумарство и водостопанство.

(9) Критериумите и условите од ставовите (1), став (2), и став (3), (4), (5) и (6) на овој член за класификација на штетните организми според нивниот ризик за територијата на Република Северна Македонија, како и нивната измена подетално ги пропишува министерот за земјоделство, шумарство и водостопанство.

(10) Кога резултатите од проценката покажуваат дека одреден штетен организам што не е вклучен во листите од ставот (7) на овој член ги исполнува условите за додавање или дека штетен организам вклучен во листите од ставот (7) од овој член подолг временски период не исполнува еден или повеќе од тие услови, министерот за земјоделство, шумарство и водостопанство соодветно ги изменува Листите од ставот (8) на овој член.

Член 25

Истражување и Годишната програма за фитосанитарна политика

1. Истражувањето на штетни организми се врши за да се спречи внесувањето и ширењето на штетни организми од член 24 став (7) од овој закон на територијата на Република Северна Македонија, нивно откривање и искоренување врз основа на степенот на ризик. Истражувањето може да се однесува и за други штетни организми од национално значење според степенот на ризик.
2. Истражувањето од ставот (1) на овој член се реализира преку:

* Повеќегодишната програма за истражување на штетни организми, и
* Годишната програма за фитосанитарна политика.

1. Повеќегодишната програма за истражување се донесува за период од седум години и вклучува:

* конкретна цел на истражувањето;
* опсегот на секое истражување во однос на засегнатото подрачје и временската рамка, како и целните штетни организми, растенија и пратки;
* методологијата на истражувањето и управувањето со квалитетот, вклучувајќи опис на процедурите за визуелна проверка, земање примероци и анализи и нивна техничка оправданост;
* времето, зачестеноста и бројот на испланирани визуелни прегледи, примероци и анализи и
* методите на евидентирање и известување за собраните информации.

1. Повеќегодишна програма за истражување ја усвојува Владата на Република Северна Македонија на предлог на министерот за земјоделство, шумарство и водостопанство.
2. Годишната програма за фитосанитарна политика се изготвува од Фитосанитарната управа врз основа на Повеќегодишната програма за истражување и особено содржи:

* истражување на штетните организми, растенијата домаќини, растителните производи и другите предмети, број на примероци и потребниот буџет;
* следење на штетните организми;
* спроведување на обврските и задачите од делегираните тела од областа на здравјето на растенијата, официјалните контроли и другите официјални активности;
* финансиски средства потребни за нејзино спроведување;
* активности поврзани со справување со итни ситуации, вклучително, спроведување на плановите за итни ситуации и акциските планови за штетните организми и
* одржување и надградба на Фитосанитарниот информациски систем.

1. Годишната програма за истражување ја усвојува Владата на Република Северна Македонија на предлог на министерот за земјоделство, шумарство и водостопанство.

Член 26

Приоритетни карантински штетни организми

1. Карантинските штетни организми што предизвикуваат најсериозен ризик по здравјето на растенијата се класифицираат како приоритетни штетни организми. Од економски, еколошки или социјален аспект приоритетните штетни организми имаат потенцијал со нивното влегување, одомаќинување и ширење да предизвикаат големи загуби со директни и индиректни ефекти врз растенијата на територијата на Република Северна Македонија со значителна економска вредност. Ова особено се однесува за повеќегодишни растенија со крошни предизвикувајќи барем едно од следното:

* значително намалување на вработеноста во сектор земјоделство, хортикултура или шумарство или во индустриите поврзани со тие сектори, вклучувајќи туризам и рекреација;
* значителни ризици за обезбедување храна или за безбедност на храната;
* исчезнување или долгорочно оштетување од големи размери на важни дрвни видови кои растат или се одгледуваат на територијата или видови дрвја од големо значење во поглед на пејзажот, како и културно или историско наследство;
* значајно влијание врз биодиверзитетот и врз екосистемите;
* значително и долгорочно зголемување на употребата на фитофармацевтските производи кај засегнатите растенија и
* други неприфатливи последици.

1. Листата на приоритетни карантински штетни организми од ставот (1) на овој член го пропишува министерот за земјоделство, шумарство и водостопанство.
2. За секој од карантинските штетни организми наведени во Листата на приоритетни карантински штетни организми од ставот (2) на овој член се:

* истражува со доволен број визуелни проверки, примероци и анализи за навремено откривање;
* изработува план за итни ситуации што содржи информации за процесите на одлучување, за процедурите и за протоколите што треба да се следат, како и за минималните ресурси што треба да се стават на располагање во случај на официјално потврдено присуство или сомневање за присуство на тој штетен организам;
* организираат симулациски вежби за спроведувањето на плановите за итни ситуации во временски интервали според биологијата на приоритетен штетен организам или штетните организми и според ризикот од штетниот организам или од штетните организми и со вклучување на релевантните засегнати страни;
* Фитосанитарната управа ја информира јавноста за мерките што ги презела или има намера да ги преземе и за какви било мерки што треба да ги преземат релевантните категории професионални оператори или другите лица и
* кога официјално се потврдува присуството на приоритетен штетен организам на територијата на Република Северна Македонија, Фитосанитарната управа веднаш усвојува план (во понатамошниот текст; „акциски план “) во кој се утврдени мерките за искоренување на тој штетен организам или за негово држење под контрола, како и временска рамка за примена на тие мерки. Акцискиот план вклучува опис на концептот и на организацијата на истражувањата што треба да се спроведат и го дефинира бројот на визуелни проверки, примероци што треба да се земат и лабораториски аналлизи што треба да се спроведат, како и методологијата што треба да се примени за испитување, земање примероци и тестирање. Акцискиот план се заснова на релевантниот план за итни ситуации и Фитосанитарната управа веднаш го доставува до засегнатите професионални оператори и останатите надлежни органи.

Член 27

Растенија, растителни производи и други предмети

(1) Видовите на растенија, растителни производи и други предмети што можат да ги содржат или да бидат носители на штетните организми наведени во членот 24 став (7) на овој закон и претставуваат ризик за здравјето на растенијата се класифицираат во следните листи:

* Листа III дел А што се однесува на забраната за увоз на растенија, растителни производи и други предмети во Република Северна Македонија;
* Листа III дел Б што се однесува на забраната за увоз на растенија, растителни производи и други предмети забранети во одредени заштитени зони во Република Северна Македонија;
* Листа IV дел А пододдел 1 што се однесува на растенија, растителни производи и други предмети што потекнуваат од трети земји и на соодветните посебни фитосанитарни барања за нивно внесување во Република Северна Македонија;
* Листа IV дел А пододдел 2 што се однесува на растенија, растителни производи и други предмети што потекнуваат од територијата на Република Северна Македонија и на соодветните посебни фитосанитарни барања за нивното пренесување во рамки на територијата на Република Северна Македонија;
* Листа IV дел А пододдел 3 што се однесува на растенија, на растителни производи и на други предмети што потекнуваат од територијата на Република Северна Македонија и на соодветните мерки со кои би се спречило присуството на регулирани некарантински штетници пред ставање во промет;
* Листа IV дел Б што се однесува на посебните фитосанитарни барања што треба да се исполнат при увоз или пренесување на растенија, на растителни производи и на други предмети на територијата на заштитените зони во Република Северна Македонија во однос на кои е дефинирана заштитената зона;
* Листа V дел А, пододдел 1 што се однесува на растенија, растителни производи и на други предмети за кои е потребен пасош за растенија за пренесување на територијата на Република Северна Македонија;
* Листа V, дел А, пододдел 2 што се однесува на растенија, растителни производи и други предмети за кои е потребен пасош за растенија за внес или за пренесување во одредена заштитена зона;
* Листа V дел Б поддодел 1 на растенија, на растителни производи и на други предмети, како и на трети земји на потекло и на земји извознички, за чиј увоз на територијата на Република Северна Македонија е потребен фитосанитарен сертификат во согласност со член 64 и член 65 од овој закон и за кои се врши фитосанитарна инспекција на граничниот контролен место и при првото пристигнување;
* Листа V дел Б пододдел 2 на растенија, растителни производи и други предмети, за чиј влез на територијата на Република Северна Македонија не е потребен ниту фитосанитарен сертификат ниту фитосанитарна инспекција;
* Листа V дел Б пододдел 3 на други растенија, растителни производи и други предмети, како и на трети земји на потекло и на земји извознички, за чиј увоз на територијата на Република Северна Македонија е потребен фитосанитарен сертификат во согласност со член 64 и член 65 од овој закон и за кои се врши фитосанитарна инспекција според степенот на ризик и на одредени временски интервали за проверка на идентитетот и на здравјето на растенијата на граничниот контролен пункт при првото пристигнување и
* Листа V, дел Б, пододдел 4 на растенија, растителни производи и други предмети за чиј внес во одредена заштитена зона од одредени трети земји на потекло или испраќање е потребен фитосанитарен сертификат

(2) Листите од ставот (1) на овој член ги пропишува министерот за земјоделство, шумарство и водостопанство

(3) Листа со растенија и растителни производи што се регулирани со специфични привремени мерки за искоренување или држење под контрола на штетни организми за кои не е познато дека се појавуваат на територијата на Република Северна Македонија и чие внесување и ширење во Република Северна Македонија е забрането.

(4) Листата од ставот (3) на овој член ја пропишува министерот за земјоделство, шумарство и водостопанство.

Член 28

Високоризични растенија, растителни производи и други предмети

(1) Растенија, растителни производи и други предмети со потекло од трета земја, кои не се наведени во член 27 од овој закон и кои, врз основа на прелиминарна проценка, подлежат на ризик од штетни организми на неприфатливо ниво за територијата на Република Северна Македонија се растенија, растителни производи или други предмет со висок ризик.

(2) До завршување на целосна проценка на ризик од штетни организми, министерот за земјоделство, шумарство и водостопанство пропишува времена Листа на растенија, растителни производи или други предмети со висок ризик што се базира единствено на брза проценка на ризикот, со привремена забрана за увоз за одредено потекло.

(3) При брза проценка на ризик од став (2) на овој член, за одредени растенија, растителни производи или други предмети се земаат во предвид следните критериуми:

1) во однос на растенија за садење, освен семе:

а) се внесуваат во форма на грмушка или на дрво или се присутни на територијата на Северна Македонија во таква форма или се таксономски поврзани со такви растенија;

б) се собираат во природата или се одгледуваат од растенија собрани во природата;

в) се одгледуваат на отворено или се одгледуваат од растенија одгледувани на отворено во трети земји, во група трети земји или во специфични области на засегнатите трети земји;

г) познато е дека се домаќини на веќе присутни штетни организми што имаат големо влијание врз растителните видови со важно економско, социјално или еколошко значење за територијата на Република Северна Македонија;

д) познато е дека штетните организми се често присутни на нив без знаци и симптоми карактеристични за тие штетни организми или со латентен период на појава при што не може да се забележат знаци или симптоми за присуството на штетните организми за време на прегледите при влез на територијата на Северна Македонија и

ѓ) се повеќегодишни растенија кои вообичаено се тргуваат како стари растенија.

2) други растенија, растителни производи или предмети:

а) познато е дека се домаќини и се значајни преносители на веќе присутни штетни организми што имаат големо влијание врз растителните видови со важно економско, социјално или еколошко значење за територијата на Република Северна Македонија и

б) познато е дека штетните организми се често присутни на нив без знаци и симптоми карактеристични за тие штетни организми или со латентен период на појава при што не може да се забележат знаци или симптоми за присуството на штетните организми за време на прегледите при влез на територијата на Северна Македонија.

ГЛАВА IV

МЕРКИ ЗА РАСТЕНИЈА, РАСТИТЕЛНИ ПРОИЗВОДИ И ДРУГИ ПРЕДМЕТИ

Член 29

Официјална потврда за присуство на карантински штетен организам

(1) Кога надлежните органи, Фитосанитарната управа и Државниот инспекторат за земјоделство, од член 5 на овој закон се сомневаат или поседуваат доказ за присуство на штетен организам или на штетен организам што е предмет на привремени мерки во согласност со член 33 од овој закон, во дел од територијата на Република Северна Македонија каде што присуството на тој штетен организам претходно не било потврдено, или во пратка со растенија, со растителни производи или со други предмети внесени, наменети за внесување или пренесени низ територијата, веднаш презема неопходни мерки за да потврди дали тој штетен организам е присутен врз основа на спроведена анализа во официјална лабораторија („официјално да потврди“ ).

(2) Во очекување на официјалната потврда за присуство на штетниот организам, Фитосанитарната управа во соработка со Државниот инспекторат за земјоделство презема фитосанитарни мерки за отстранување на ризикот од ширење на штетниот организам. Сомнежот или доказите од став (1) од овој член може да се засноваат на какви било информации добиени според член 31 од овој закон или од кој било друг извор.

(3) Операторите чии растенија, растителни производи и други предмет се земени како примероци за анализа во рамки на официјалните контроли имаат право на второ стручно мислење на нивен трошок. Правото на второ стручно мислење му овозможува на операторот да побара преглед на документацијата во однос на земањето примероци за анализа од друг признат и соодветно квалификуван експерт.

(4) Фитосанитарната управа веднаш ги известува професионалните оператори чии растенија, растителни производи или други предмети може да се засегнати од официјалната потврда и од ризикот од присуство на штетни организми и обезбедува информации за спречување на ширењето на штетните организми.

(5) Кога официјално е потврдено присуството на карантинскиот штетен организам, Фитосанитарната управа:

* официјално ги разграничува погодените области согласно член 36 од овој закон;
* воведува истражување според степенот на ризик согласно член 26 од овој закон и
* врз основа на официјалните податоци од истражувањето и на биологијата на штетниот организам усвојува фитосанитарни мерки со цел искоренување на штетниот организам согласно член 34 (Фитосанитарни мерки) од овој закон.

Член 30

Задолжително постапување при откривање на штетни организми

(1) Професионалниот оператор мора да врши контрола на своето производство на растенија, растителни производи и другите предмети и објекти што ги поседува, користи или се заканува на друг начин, со цел да открие појава или ширење на штетните организми опфатени со овој закон.

(2) Професионалниот оператор мора веднаш да ги извести фитосанитарниот инспектор, Фитосанитарната управа или Државниот инспекторат за земјоделство за сите нови или неочекувани појави на штетни организми вклучени во Листата I дел А пододдели 1 и 2 од член 24 став (7) од овој закон. Операторот мора да ги преземе мерките за спречување на ширење на карантински штетни организми и за нивно искоренување пропишани во членот 32 од овој закон.

(3) Доколку операторот не ги спроведе мерките од ставот (2) од овој член, фитосанитарниот инспектор го наложува нивното спроведување на товар на операторот.

(4) Сите други лица што како крајни корисници или поради карактерот на својата работа се сомневаат или забележале нова или неочекувана појава на штетни организми се должни да ги известат Фитосанитарната управа или Државниот инспекторат за земјоделство, ставот (2) на овој член.

(5) Физичките и правните лица од членовите 16, 20 и 22 на овој закон, го известуваат фитосанитарниот инспектор и/или Фитосанитарната управа без одлагање за сите нови или неочекувани појави на штетни организми, без разлика дали се вклучени или не во Листата I дел А од членот 24, став (7), точка 1, од овој закон.

Член 31

Известување за појава на штетни организми и за статусот на штетниот организам во земјата

(1) Државниот инспекторат за земјоделство и делегираните тела од член 5 од овој закон, како и Државната фитосанитарна лабораторија од член 14 од овој закон, ја известуваат Фитосанитарната управа за секоја официјално потврдена појава на регулирани штетни организми според член 24 на овој закон во договорена писмена или во електронска форма.

(2) Фитосанитарната управа ги известува релевантните меѓународни организации, Националната организација за заштита на растенијата на земјата на потекло на пратката и другите договорни страни според меѓународните договори за евентуални промени во статусот на штетниот организам кога штетниот организам е официјално потврден во ситуации како:

а) присуство на карантински штетен организам на територија за која не било познато дека е присутен;

б) присуство на карантински штетен организам на дел од територијата каде претходно не бил присутен и

в) присуство на карантински штетен организам на територијата во пратка со растенија, со растителни производи или со други предмети внесени, наменети за внесување или пренесувани во рамки на територијата на Република Северна Македонија.

Член 32

Мерки за управување со ризиците од карантински штетни организми

(1) Управувањето со ризиците од карантински штетни организми, во зависност од ситуацијата, опфаќа една или повеќе од следниве мерки:

1) Мерки за управување со ризиците од карантински штетни организми насочени кон спречување и отстранување на заразата на култивирани и диви растенија се:

* ограничувања во однос на идентитетот, природата, потеклото, припадноста, местото од каде доаѓаат и историјата на производството на култивирани растенија;
* ограничувања на одгледувањето, бербата и употребата на растенијата;
* ограничувања за користењето на растителните производи, просториите, земјата, водата, почвата, подлогите за одгледување, објектите, машините, опремата и другите предмети;
* надзор, визуелен преглед, земање примероци и лабораториски испитувања на растенија, растителни производи, земјиште, машини, опрема и други предмети за присуство на карантински штетни организми;
* надзор заради откривање на деградација или промена на ефективноста на отпорен растителен вид или растителна сорта што се поврзува со промена во составот на карантинскиот штетен организам или неговиот биотип, патотип, род или вирулентна група;
* физички, хемиски и биолошки третман на растенијата, растителните производи, просториите, земјиштето, машините, опремата и другите предмети, вклучително и официјален надзор на професионалните оператори што третираат пред издавањето фитосанитарен сертификат, пасош за растенија, етикета, или друга официјална потврда;
* уништување растенија, растителни производи и други предмети заразени или потенцијално заразени со карантински штетни организми или за превентивни цели;
* обврски за информирање, водење евиденција, комуникација и известување и
* регистрација и овластување на професионални оператори.

2) Мерки за управување со ризиците од карантински штетни организми насочени кон пратки со растенија, растителни производи и други предмети се следните:

* ограничувања во однос на идентитетот, природата, потеклото, припадноста, местото од каде доаѓаат, начинот на производство, историјата на производството и следливоста на растенијата, растителните производи и другите предмети;
* ограничувања во однос на внесувањето, преместување, употребата, ракувањето, преработката, пакувањето, складирањето, дистрибуцијата и дестинацијата на растенијата, растителните производи и другите предмети;
* надзор, визуелен преглед, земање примероци и лабораториски испитувања на растенија, растителни производи и други предмети за присуство на карантински штетни организми, вклучително и преку подложување на карантински процедури и предизвозни инспекции во трети земји;
* физички, хемиски и биолошки третман и, онаму каде што е соодветно, уништување на растенијата, растителните производи и другите предмети заразени или потенцијално заразени со карантински штетни организми;
* обврски за информирање, водење евиденција, комуникација и известување и
* регистрација на засегнатите професионални оператори. Покрај мерките од претходниот став има и ограничувања за внесување, пренесување, употреба, ракување, преработка, пакување, складирање, дистрибуција и дестинација на растенија, растителни производи и други предмети.

3) Мерки за управување со ризиците од карантинските штетни организми насочени кон патеките за внесување на карантинските штетни организми, освен пратките на растенија, растителни производи или други предмети, се следните:

* ограничувања во однос на внесувањето и на преместувањето карантински штетни организми;
* надзор, визуелен преглед, земање примероци и лабораториски испитувања и, онаму каде што е соодветно, уништување на карантинските штетни организми;
* ограничувања во однос на растенијата, растителните производи и другите предмети што ги носат патниците;
* надзор, визуелен преглед, земање примероци и лабораториски испитувања и, онаму каде што е соодветно, третман или уништување на растенијата, растителните производи и другите предмети што ги носат патниците;
* ограничувања во однос на возилата, амбалажата, дрвен материјал за пакување и другите предмети што се користат при транспортот на стоки;
* надзор, визуелен преглед, земање примероци и лабораториски испитувања и онаму каде што е соодветно, третман на возилата, третман и/или уништување на амбалажата, дрвениот материјал за пакување и другите предмети што се користат за транспорт на стоки;
* обврски за информирање, водење евиденција, комуникација и известување и
* регистрација на засегнатите професионални оператори.

(2) Мерките од став (1) на овој член треба да се во согласност со начелата за управување со ризиците од штетни организми во смисла на неопходност, пропорционалност, минимално влијание, недискриминација, техничка оправданост и изводливост.

Член 33

Привремени мерки поврзани со сомнителни новоидентификувани ризици од штетни организми или други сомнителни фитосанитарни ризици

(1) Фитосанитарната управа, може да усвои привремени мерки во врска со внесување и преместување во рамки на територијата на Република Северна Македонија на растенијата, растителните производи и другите предмети од трети земји доколку се исполнети следните услови:

* постои веројатност растенијата, растителните производи или другите предмети да претставуваат новоидентификувани ризици од штетни организми што не се доволно опфатени со какви било мерки и не се поврзани или сè уште не можат да се поврзат, со карантинските штетни организми или штетни организми кои се предмет на мерките усвоени во согласност со член 33 од овој закон;
* недостасува фитосанитарно искуство, како на пример во врска со нови растителни видови или патеки при трговијата со растенија, растителни производи и други предмети што потекнуваат или се испраќаат од засегнатите трети земји и
* не е извршена проценка на новоидентификуваните ризици од штетни организми за територијата за тие растенија, растителни производи или други објекти од засегнатите трети земји.

(2) Растенијата или растителните производи кои потекнуваат од трети земји се сметаат за веројатен ризик од штетни организми за територија на Република Северна Македонија, доколку припаѓаат или се добиени од растителен род или фамилија што се познати како вообичаени домаќини на штетни организми и доколку:

* се регулирани како карантински штетни организми во Република Северна Македонија или во трети земји;
* е познато дека имаат големо влијание од економски, социјален или еколошки аспект врз растителните видови што се одгледуваат на македонската територија и
* не покажуваат знаци и симптоми при официјалните контроли при увоз, при што увозот може да се изврши без да се земат примероци и да се испитаат или да бидат предмет на процедури за карантин.

(3) Растенијата или растителните производи кои потекнуваат од трети земји претставуваат дополнителни ризици од штетни организми доколку:

* потекнуваат од производство на отворено или од диви области;
* не се испраќаат во затворени контејнери или пакувања и
* доаѓаат од трета земја во која има повторни известувања за пресретнувања на пратка или не е договорна страна на Меѓународната конвенција за заштита на растенијата (IPPC).

(4) Доколку се исполнети најмалку еден од условите од став (2) и два од условите од став (3) на овој член, Фитосанитарната управа донесува најмалку една од следните мерки, онака како што налага случајот:

а) систематски и интензивни инспекции и земање примероци на гранично инспекциско место, од секоја партија – и тестирање на примероците;

б) период на карантин, во карантинска станица или во затворен објект како што е наведено во член 39 од овој закон, за да се потврди отсуството на ризикот од новоидентификуваниот штетен организам и/или

в) забрана за внесување.

(5) Привремените мерки од став (1) на овој член се применуваат во соодветен и разумен период, до класифицирање на штетните организми за кои постои веројатност да бидат поврзани со растенијата, растителните производи или другите предмети од третите земји и целосна проценка на ризиците што ги носат тие штетни организми.

(6) Фитосанитарната управа ја известува третата земја за превземените мерки врз растенијата, растителните производи или други предмети кои се испратени со цел внесување на територијата на земјата.

Член 34

Искоренување карантински штетни организми

1. Кога официјално се потврдува присуството на карантински штетен организам за кој не било познато дека е присутен на територијата на Република Северна Македонија или присуство на карантински штетен организам на дел од територијата на Република Северна Македонија каде што претходно не бил присутен, Фитосанитарната управа веднаш ги преземе сите неопходни фитосанитарни мерки за искоренување на тој карантински штетен организам од подрачјето. Тие мерки се преземат во согласно со членот 32 став (1) точка 1) од овој закон.
2. Фитосанитарната управа без одлагање го испитува изворот на присуството на карантинскиот штетен организам, особено кога тоа присуство може да се однесува на преместување на растенија, растителни производи или други предмети и со можноста штетниот организам со преместувањето да се проширил на други растенија, растителни производи или други предмети.
3. Мерките од став (1) и испитувањата од став (2) од овој член, се преземаат без разлика дали штетниот организам е присутен во јавни или во приватни простории.

Член 35

Воспоставување на разграничени подрачја

(1) Кога официјално се потврдува присуството на карантински штетен организам за кој не било познато дека е присутен на територијата на Република Северна Македонија или присуство на карантински штетен организам на дел од територијата на Република Северна Македонија каде што претходно не бил присутен, Фитосанитарната управа веднаш воведува едно или повеќе подрачја каде што треба да се преземат мерките за искоренување наведени во членот 32 став (1) точка 1) од овој закон („разграничено подрачје“). Разграниченото подрачје се состои од заразена зона и тампон зона.

(2) Заразената зона ги опфаќа:

а) сите растенија за кои е познато дека се заразени од штетниот организам;

б) сите растенија што покажуваат знаци или симптоми што укажуваат на можна зараза од штетниот организам;

в) сите останати растенија што може да бидат заразени или нападнати од тој штетен организам, вклучувајќи ги и растенијата што се подложни на напад од тој штетен организам и се во непосредна близина до нападнатите растенија или до заедничкото место на производство, доколку е познато, со нападнати растенија или со растенијата одгледувани од нив и

г) земјата, почвата, водните текови или другите нападнати ресурси или што може да бидат нападнати од штетниот организам.

(3) Тампон зоната треба да граничи со заразената зона и да ја опкружува. Нејзиниот обем е соодветен на ризикот од штетниот организам да се прошири надвор од заразената зона, природно или со човечки активности во заразената зона и нејзината околина, и се определува во согласност со начелата утврдени од член 32 став (2) од овој закон. Меѓутоа, кога ризикот од ширење на штетниот организам надвор од заразената зона е отстранет или намален на прифатливо ниво со природни или вештачки бариери, нема да постои потреба од воведување тампон зона.

(4) По исклучок од став (1) од овој член, кога по првичниот преглед, Фитосанитарната управа заклучи дека, заради природата на штетниот организам, тој може веднаш да се отстрани одрастението, растителниот производ, како и од местото каде што е пронајден, Фитосанитарната управа може да одлучи да не утврди разграничено подрачје. Во таков случај, се спроведува истражување со цел да се утврди дали се нападнати други растенија или растителни производи. Врз основа на резултатите од истражувањето, Фитосанитарната управа утврдува дали има потреба од воведување разграничено подрачје.

Член 36

Држење под контрола карантински штетни организми

1. По исклучок од член 35 од овој закон, кога врз основа на резултатите од истражувањата или други докази, се заклучи дека не е можно искоренување на карантинскиот штетен организам во разграниченото подрачје, Фитосанитарната управа усвојува мерки со цел држење под контрола.
2. Мерките наведени во став (1) на овој член се преземаат во согласност со член 32 од овој закон, земајќи ги предвид специфичните ризици од карантинските штетни организми и специфичните екоклиматски услови и ризици на територијата на Република Северна Македонија.

ГЛАВА V

ЗАШТИТЕНИ ЗОНИ

Член 37

Општи обврски за заштитените подрачја

1. Одредбите од Глава IV од овој закон се применуваат mutatis mutandis на заштитените зони воспоставени на територијата на Република Северна Македонија од страна на Фитосанитарната управа без оглед на член 24 ставови (2) и (4) и член 27 став (1) од овој закон.
2. По исклучок на член 72 од овој закон, штетните организми или карантинските штетни организми што се внесени или преместувани во рамки на заштитените зони за официјални анализи, научни или образовни цели, поставувања на опити, селекција на сорти или размножување, се применуваат одредбите од ставовите (3), (4) и (5) од овој член.
3. Истражувањата од член 25 на овој закон се вршат во соодветен временски период и со соодветен интензитет за откривање на присуство на карантинскиот штетен организам во заштитената зона. Тие се засноваат на цврсти научни и технички принципи имајќи ги предвид релевантните меѓународни стандарди.
4. Растението, растителниот производ или другот предмет што потекнува од разграничено подрачје утврдено во заштитена зона, за карантински штетен организам во заштитена зона, нема да се преместува од разграниченото подрачје во преостанатиот дел од заштитената зона или во која било друга заштитена зона која е воспоставена за тој карантински штетен организам.
5. По исклучок од став (4) на овој член, тоа растение, растителен производ или предмет може да се изнесе од разграниченото подрачје преку и надвор од заштитената зона само ако се спакувани и преместени на начин што нема ризик од ширење на карантинскиот штетен организам од заштитената зона во рамките на таа заштитена зона.
6. Фитосанитарната управа го отповикува признавањето на заштитената зона доколку се утврди дека карантинскиот штетен организам за заштитената зона е присутен во таа зона и е исполнет еден од следниве услови:

* може да го отповика признавањето на заштитеното подрачје доколку истражувањето не е извршено во согласност со член 25 од овој закон;
* не е утврдено разграничено подрачје, во согласност со член 36 од овој закон, во рок од три месеци од официјалната потврда за присуството на тој штетен организам и
* мерките за искоренување преземени во разграниченото подрачје во согласност со член 34 од овој закон не биле успешни во рок од 24 месеци од официјалната потврда за присуството на тој штетен организам или во период подолг од 24 месеци кога биологијата на штетниот организам тоа го оправдува.

ГЛАВА VI

КАРАНТИНСКИ СТАНИЦИ И ОБЈЕКТИ ЗА ДРЖЕЊЕ ПОД КОНТРОЛА

Член 38

Назначување на карантински станици и објекти за држење под контрола

(1) За целите наведени во член 33, член 37 став (2), член 47 став (2) и член 71 од овој закон, Фитосанитарната управа презема едно или повеќе од следните активности имајќи го предвид ризикот од штетните организми:

а) назначува карантински станици или објекти за држење под контрола на територијата на Република Северна Македонија;

б) го овластува користењето на назначените карантински станици или објекти за држење под контрола во трета земја, доколку третата земја се согласила со овластувањето и

в) привремено ги назначува просториите на професионалните оператори или на други лица за објекти за држење под контрола на штетни организми, растенија, растителни производи или други предмети и нивното користење.

(2) Карантинската станица и објектите за држење под контрола од ставот (1) од овој член треба да ги исполнуваат следните услови со цел да се спречи ширење на карантински штетни организми:

а) обезбедува физичка изолација на штетните организми, растенијата, растителните производи и другите предмети што треба да се чуваат во карантин или во објектите за држење под контрола и осигурува дека нема пристап или да се отстранат од станиците или од објектите без согласност од Фитосанитарна управа;

б) поседуваат системи за стерилизација, деконтаминација или уништување на нападнатите растенија, растителни производи и други предмети, отпад и опрема пред да се отстранат од станиците или од објекти;

в) поседуваат систем за идентификација и опис на задачите на станиците и на објектите, на лицата одговорни за извршување на задачите и на услови под кои ги извршуваат тие задачи;

г) имаат доволен број соодветно квалификуван, обучен и искусен персонал и

д) имаат план за итни ситуации за ефикасно елиминирање на секое ненамерно присуство на карантински штетни организми и за спречување на нивното ширење.

(3) Посебните правила за да се обезбедат униформни услови за примена на барањата утврдени во став (2) од овој член во однос на растенијата, растителните производи и другите предмети, како и тековниот или потенцијалниот ризик, вклучувајќи и посебни барања за официјална анализа, научни или образовни цели, опити, селекција или размножување на сортата ги пропишува министерот за земјоделство, шумарство и водостопанство.

(4) Лицето одговорно за карантинската станица или за објект за држење под контрола треба да ги следи станицата или објектите и нивната непосредна близина за ненамерно присуство на карантински штетни организми.

(5) Кога се открива или се појави сомнеж за ненамерно присуство на карантински штетен организам, лицето одговорно за карантинската станица или објектите за држење под контрола ги презема соодветните активости во согласност со планот за итни ситуации наведен во став (1) точка д) од овој член. Обврските за професионалните оператори од член 30 од овој закон се применуваат mutatis mutandis за лицето одговорно за карантинската станица или за објекти за држење под контрола.

(6) Лицето одговорно за карантинската станица или за објекти за држење под контрола води евиденција за следново:

а) вработениот персонал;

б) посетителите кои пристапуваат до станицата или до објектите;

в) штетните организми, растенијата, растителните производи и другите предмети што влегуваат и излегуваат од станицата или од објектите;

г) местото на потекло на растенијата, растителните производи и другите предмети и

д) забелешки во врска со присуството на штетни организми на растенијата, растителните производи и другите предмети во карантинската станица или во објекти за држење под контрола и во нината непосредна близина.

(7) Евиденцијата од став (6) на овој член, лицето одговорно за карантинската станица или за објектите за држење под контрола ја чува три години.

(8) Државниот инспекторат за земјоделство врши редовни проверки на карантинските станици и на објектите за држење под контрола, за да потврди дали ги исполнуваат општите услови и условите за работење од овој член. Ја одредува зачестеноста на проверките според степенот на ризик од штетните организми поврзан со работата на карантинските станици или објектите за држење под контрола. Врз основа на проверката, фитосанитарниот инспектор може да побара од лицето одговорно за карантинската станица или објекти за држење под контрола да спроведе корективни дејствија за да се обезбеди усогласеност со одредбите, веднаш или во одреден временски период.

(9) Кога Државниот инспекторат за земјоделство заклучува дека карантинската станица или објектите за држење под контрола или одговорното лице не ги исполнува условите од овој член, фитосанитарниот инспектор без одлагање ги презема неопходните мерки за да се осигура дека неусогласеноста со одредбите нема да продолжи. Овие мерки може да вклучува предлог до Фитосанитарна управа за отповикување или за суспендирање на назначување.

(10) Назначувањето на карантински станици и објекти за држење под контрола од ставови (2) и (3) од овој член е во форма на решение за карантински станици и објекти за држење под контрола издадено од Фитосанитарната управа и треба да содржи детален опис на:

а) задачите на карантински станици и објекти за држење под контрола;

б) условите под кои функционираат карантински станици и објекти за држење под контрола;

в) податоци за квалификуван, обучен и искусен персонал и

д) планот за итни ситуации за ефикасно елиминирање на секое ненамерно присуство на карантински штетни организми и за спречување на нивното ширење.

(11) Фитосанитарната управа објавува Јавен повик за покажување на интерес објевен во најмалку два весници и на веб страната на министерството за земјоделство, шумарство и водостопанство.

(12) Решение за карантински станици и објекти за држење под контрола се издава на поднесено барање од страна на професионалниот оператор со пропратна документација за исполнетоста на условите од ставовите (2) и (3) на овој член во печатена или во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно со прописите од областа на електронското управување и електронските услуги и од областа на електронските документи, електронската идентификација и доверливите услуги за карантински станици и објекти за држење под контрола од ставови (2) и (3) од овој член.

(13) Барањето од став (12) од овој член содржи податоци од став (10) на овој член, како и:

а) име, адреса во Република Северна Македонија и податоци за контакт на професионалниот оператор;

б) адреса на карантински станици и објекти за држење под контрола во Република Северна Македонија и

в) фамилии, родовите или видовите на растенијата и на растителните производи и, природата на другите предмети што можат да се чуваат карантински станици и објекти за држење под контрола.

(14) Формата и содржината на барањето од став (13) на овој член ги пропишува министерот за земјоделство, шумарство и водостопанство.

(15) Жалбата против решението за карантински станици и објекти за држење под контрола од став (10) на овој член не го одложува неговото спроведување.

(16) Жалбата од ставот (15) на овој член може да биде поднесена и во електронска форма со употреба на средство за електронска идентификација преку Националниот портал за електронски услуги согласно со прописите од областа на електронското управување и електронските услуги и од областа на електронските документи, електронската идентификација и доверливите услуги.

Член 39

Ослободување на растенијата, растителните производи и другите предмети од карантински станици и од објектите за држење под контрола

1. Растенијата, растителните производи и другите предмети ги напуштат карантинските станици или објектите за држење под контрола само со овластување од Фитосанитарната управа, доколку се потврди дека кај нив нема присуство на карантински штетни организми.
2. Растенијата, растителните производи и другите предмети кои ги напуштат карантинските станици или објектите за држење под контрола врз основа на овластување од Фитосанитарната управа треба да бидат соодветно етикетирани или одбележани.
3. Фитосанитарната управа може да одобри преместување на растенија, на растителни производи или на други предмети заразени со карантински штетен организам од карантинска станица или од објектите за држење под контрола до друга карантинска станица или објект за држење под контрола тоа преместување е оправдано со официјални анализи или научно основани причини и се одвива под условите утврдени од страна на Фитосанитарната управа.
4. Посебните правила за ослободувањето на растенијата, растителните производи и другите предмети од карантинските станици и од објектите за држење под контрола од став (2) на овој член, како и начинот и видовите на етикетирање, обележување поврзани со ослободувањето или со преместувањето ги пропишува министерот за земјоделство, шумарство и водостопанство.

ГЛАВА VII

РЕГИСТРАЦИЈА НА ПРОФЕСИОНАЛНИТЕ ОПЕРАТОРИ И СЛЕДЛИВОСТ

Член 40

Регистар на професионални оператори

(1) Професионалните оператори чија дејност е поврзана со растенија, растителни производи и други предмети, се запишуваат во Регистарот на професионални оператори што го води и ажурира Фитосанитарната управа, доколку:

а) внесуваат или преместуваат растенија, растителни производи и други предмети за кои е потребен фитосанитарен сертификат или пасош за растенија во согласност со член 27 од овој закон;

б) се овластени да издаваат пасоши за растенија според член 55 од овој закон;

в) бараат од фитосанитарниот инспектор издавање на фитосанитарен сертификат од член 81 од овој закон;

г) се овластени да ги применуваат ознаките наведени во член 85 од овој закон или се овластени да издаваат потврди;

д) се пропишани посебните услови за нивна регистрација, а истите не се наведени од точките а), б), в) и г) од овој став, или

ѓ) не спаѓаат во ниту една од категориите наведени во точките а), б), в) и г) на овој став.

(2) Фитосанитарната управа може да одлучи да се регистрираат дополнителни категории одгледувачи или други професионални оператори доколку тоа е оправдано од аспект на постоење на ризик од штетни организми кон растенијата што ги одгледуваат, како и за останати дејности.

(3) Деталните правила за дополнителните категории одгледувачи или други професионални оператори што треба да се регистрираат ги пропишува министерот за земјоделство, шумарство и водостопанство.

(4) Професионалниот оператор може да се регистрира само еднаш во регистарот на професионални оператори на Фитосанитарната управа. Регистрација се врши со јасни упатувања на секоја од различните простории наведени во член 41 став (1) точка г) од овој закон.

Член 41

Барање за упис

(1) Професионалните оператори од член 40 од овој закон поднесуваат барање за упис во Регистарот на професионални оператори до Фитосанитарната управа во хартиена форма или може да биде поднесено и во електронска форма со употреба на средство за електронска идентификација преку Националниот портал за електронски услуги или преку посредник за административни услуги за електронски пат, согласно прописите од областа на електронското управување и електронските услуги и од областа на електронските документи, електронската идентификација и доверливите услуги. Барањето ги содржи следните информации:

а) име, адреса во Република Северна Македонија и податоци за контакт на професионалниот оператор;

б) за вршење една или повеќе дејности од оние кои се наведени во член 41 од овој закон;

в) изјава за намера професионалниот оператор да биде овластен за издавање пасоши за растенија, растителни производи и други предмети во согласност со член 28 од овој закон или за аплицирање на ознаката за дрвениот материјал за пакување наведена во член 86 од овој закон или за издавање на која било друга потврда од овој закон;

г) адреса на просториите и, каде што е применливо, локацијата на земјишните парцели што ги користи професионалниот оператор во Република Северна Македонија и

д) фамилија, род или вид на растенија и растителни производи, како и природата на другите предмети што се опфатени со дејноста на професионалниот оператор.

(2) Фитосанитарната управа го регистрира професионалниот оператор кога барањето за упис ги содржи елементите од став (1) на овој член.

(3) Формата и содржина на барањето за упис во Регистарот на професионални оператори ги пропишува министерот за земјоделство, шумарство и водостопанство.

Член 42

Постапка за упис

(1) По доставување на уредно барање од член 41 став (1) од овој закон, Фитосанитарната управа издава решение за упис врз основа на следните докази:

* податоци за идентификување на професионален оператор со упис на правното лице во Централниот регистар на Република Северна Македонија или на физичкото лице во единствен регистар за семејни земјоделски стопанства,
* имотен лист за земјоделско земјиште и/или за објект каде се врши дејноста или
* договор за закуп за користење на земјоделското земјиште и/или на објектите (склучен пред нотар) наменети за дејноста за која се врши регистрација на професионалниот оператор.

(2) Покрај доказите од ставот (1) на овој член, професионалните оператори од член 40 од овој закон, чие барање се однесува на дејноста садење и одгледување на растенија, селекционерство или производство на растенија за садење, доставуваат докази и за лице одговорно за здравјето на растенијата, и тоа:

* диплома за завршено високо образование од областа на земјоделството (растително производство) или шумарството (растително производство);
* за дејностa - производство на растенија за садење, доказ за постојан работен однос (М1/М2 образец), освен професионален оператор - физичко лице и
* за останатите дејности, доказ за постојан работен однос (М1/М2 образец) или договор за деловно - техничка соработка за давање на услуги од областа на здравјето на растенијата (склучен пред нотар) со лице одговорно за здравјето на растенијата.

(3) Овластеното службено лице од Фитосанитарната управа што ја води постапката за запишување по службена должност е должно да ги прибави доказите, од став (1) и став (2) на овој член, од надлежниот јавен орган во рок од три работни дена од денот на приемот на барањето, преку Националната платформа за интероперабилност.

(4) Фитосанитарната управа донесува решение за упис во регистарот и соодветно овластување (дрвен материјал за пакување и пасош за растенија) најдоцна три месеци по приемот на барањето со комплетната документација. Решението за одобрување или одбивање на уписот во регистерот се издава во печатена или во електронска форма со употреба на средство за електронска идентификација преку Националниот портал за електронски услуги или или преку квалификувана електронски препорачана достава на електронска адреса заведена на подносителот на барањето.

(5) Доколку професионалниот оператор повеќе не ги врши дејностите за кои е регистриран или податоците содржани во барањето од овој член не се веќе точни или не ги исполнува обврските пропишани во член 44 од овој закон, професионалниот оператор е должен во рок од 30 дена писмено да ја извести Фитосанитарната управа за настанатите промени. Доколку професионалниот оператор не достави писмено известување, Фитосанитарната управа по службена должност донесува решение за бришење од Регистерот на тој оператор.

(6) Жалбата против решението од став (5) на овој член не го одложува неговото спроведување. Одговорната страна може да се пререгистрира доколку ги исполнува пропишаните услови и обврски од став (5) од овој член, но најрано три месеци по влегувањето во сила на одлуката за повлекување од регистарот.

(7) Жалбата од ставот (5) на овој член може да биде поднесена и во електронска форма со употреба на средство за електронска идентификација преку Националниот портал за електронски услуги согласно со прописите од областа на електронското управување и електронските услуги и од областа на електронските документи, електронската идентификација и доверливите услуги.

Член 43

Содржина на регистарот

1. Регистарот на професионални оператори ги содржи елементите од член 41 став (1), точки а), б), г) и д) од овој закон како и официјалниот регистерски број доделен од Фитосанитараната управа.
2. Уписот од став (1) од овој член се врши со јасни упатувања за секој различен простор и за секое растение, растителен производ или друг предмет во случај на производители, селекционери и истражувачи.
3. Професионалните оператори за службена верификација на дрвен материјал за пакување од член 86 од овој закон, се запишуваат во регистарот по службена должност ex officio.
4. Регистарот на професионални оператори се води во електронска форма.
5. Фитосанитарната управа ѝ ги става на располагање информациите, од став (1) и став (2) на овој член, на која било странка врз основа на образложено или оправдано барање, за нејзина употреба, и тоа без да се нарушат правилата за доверливост, пристап до информации и приватни податоци.
6. Називот, адресата, дејноста и видот на овластувањето на професионалниот оператор за издавање пасоши за растенија, ознаки ISPM 15 или други потврди што се водат во регистарот се јавни.
7. Формата, содржина и начинот на водење на регистарот ги пропишува министерот за земјоделство, шумарство и водостопанство.

Член 44

Обврски на регистрираниот оператор

(1) Регистрираните професионални оператори поднесуваат барање за ажурирање за секоја промена на име, адреса и податоци за контакт, дејност, место на кое ја врши дејноста, како и промена на одговорно лице за здравје на растенијата, најдоцна 30 дена по промената на тие податоци.

(2) Регистрираните оператори кои произведуваат растенија наменети за садење, вклучително и семе, поднесуваат пријава за планирано годишно производство до Фитосанитарната управа најдоцна до 30 април тековната година. Ажурирањето се однесува на наведените податоците: адресата на просториите и локацијата на користените земјишни парцели, доколку ги има, и доколку е применливо, видовите стоки, фамилии, родовите или видовите на растенијата и на растителните производи (годишно производство).

(3) Регистрираниот професионален оператор води евиденција за да обезбеди следливост на секоја трговска единица од растение, растителен производ или друг предмет со идентификување на професионалниот оператор што ја доставил или кому му била доставена трговската единица.

(4) Професионалниот оператор кому се доставуваат или што ги снабдува/ обезбедува/ испраќа/ доставува растенијата, растителните производи или другите предмети треба да воспостави системи или процедури за следливост, за да се овозможи идентификување на преместување во и помеѓу неговите работни простории.

(5) Кога Фитосанитарната управа или делегираните тела издаваат пасош за растенија за регистриран оператор, операторот треба да обезбеди следливост во евиденцијата, чувајќи ги информациите за пасошот за растението, за професионалниот оператор на кого му е доставена трговската единица и, каде што е применливо, професионалниот оператор кој ја доставил трговската единица.

(6) Професионалните оператори ја чуваат евиденцијата, од став (3) и став (5) на овој член, најмалку три години од датумот на кој растението, растителниот производ или другиот предмет им биле доставени или ги доставиле.

(7) Регистрираниот професионален оператор или во негово име лицето одговорно за здравјето на растенијата, од член 43 став (2) од овој закон, е должно:

* да води точна и прецизна евиденција за производството, за преработката и, каде е релевантно, за трговијата со растенија, со растителни производи и со други предмети што ги купува за складирање и садење на работниот простор и што ги произведува или ги нуди на продажба;
* да го чува и ажурира планот со локациите на кои одгледува, произведува, складира, чува или користи растенија, растителни производи и други предмети;
* да води редовен визуелни проверки за здравјето на растенијата;
* да му овозможи пристап на фитосанитарниот инспектор да врши фитосанитарна инспекција на растенијата, на просториите и на документите, како и при земање официјални примероци;
* веднаш да ги извести Фитосанитарната управа и фитосанитарниот инспектор за сите невообичаени и ненадејни појави на штетни организми, симптоми или други појави кај растенијата, кај производство, како и при појава на забранети видови растенија и
* да соработува со Фитосанитарната управа и/или фитосанитарниот инспектор за прашања поврзани со здравјето на растенијата.

(8) Начинот на водење на евиденција, начинот на извршување на фитосанитарните прегледи на растенијата, содржината и начинот на споделување на податоците, како и содржината и начинот на доставување на пријава за планирано годишно производство од ставовите (2) и (7) од овој член, ги пропишува министерот за земјоделство, шумарство и водостопанство.

Член 45

Испитување на здравјето на растенијата наменети за садење, вклучително и семе

1. Растенијата наменети за садење, вклучително и семе од Листа IV дел А пододдел 2, Листа V дел А и Листа од член 27 став (3) на овој закон, се предмет на официјален фитосанитарен преглед на здравјето на растенијата за откривање на регулираните штетни организми наведени во член 24 став (4) од овој закон.
2. Растенијата наменети за садење, вклучително и семе, како и почвата, објектите и предметите на нивното место на производство, како и на било кое место каде што истите се преместуваат, складираат, продаваат, како и во просториите на набавувачот, подлежат на задолжителен фитосанитарен преглед најмалку еднаш во текот на вегетацискиот циклус.
3. Временските периоди и начинот на вршење на фитосанитарниот преглед, од став (2) на овој член, ги пропишува министерот за земјоделство, шумарство и водостопанство.
4. Фитосанитарниот преглед на растенијата наменети за садење, вклучително и семе го вршат фитосанитарни инспектори или овластени службеници одговорни за здравјето на растенијата од член 4 точка 29) од овој закон.
5. Доколку при фитосанитарниот преглед на растенијата се утврди присуство на карантински штетни организми или присуство на регулираните некарантински штетни организми од член 25 од овој закон во процент над дозволениот праг или растенијата за садење не ги исполнуваат условите предвидени со другите прописи донесени врз основа на овој закон, фитосанитарниот инспектор, или кај шумските растенија за садење, шумарскиот инспектор наредува соодветни мерки што се во согласност со овој закон и со прописите со кои се уредуваат официјалните контроли.

Член 46

Исклучоци

(1) Одредбите, од член 40 став (1) од овој закон, не се применуваат кај професионалниот оператор кој исполнува еден, или повеќе, од следниве критериуми:

а) снабдува мали количини растенија, растителни производи и други предмети исклучиво и директно на крајни корисници на начин што не предвидува продажба преку договори на далечина;

б) снабдува мали количини семе, исклучиво и директно на крајни корисници освен семето од Листа V дел Б1 и Б3 наведени во член 27 од овој закон;

в) неговата професионална дејност поврзана со растенија, растителни производи и други предмети е ограничена на транспорт за потребите на друг професионален оператор и

г) неговата професионална дејност исклучиво се однесува на транспорт на предмети од каков било вид со употреба на дрвен материјал за пакување.

(2) Критериумите за определување на мали количини на растенија, растителни производи и други предмети ги пропишува министерот за земјоделство, шумарство и водостопанство.

ГЛАВА VIII

ПРЕНЕСУВАЊЕ НА РАСТЕНИЈА, РАСТИТЕЛНИ ПРОИЗВОДИ И ДРУГИ ПРЕДМЕТИ

Член 47

Пренесување на растенија, растителни производи и други предмети во рамки на територијата на Република Северна Македонија

1. Растенијата, растителните производи и другите предмети, од Листата V дел А пододдел 1 од член 27 од овој закон, можат да бидат пуштени во слободен промет во земјата (во натамошниот текст: пренесување) само ако пасошот за растенијата, наведен во член 49 од овој закон, е приложен на нив или на нивните пакување (во натамошниот текст: трговска единица).
2. По исклучок, од став (1) на овој член, пратките, наменети за експериментални, научни, истражувачки, селекционерски, официјални тестирања и развојни цели, треба да се придружени со Писмо за овластување, согласно член 71 од овој закон.

Член 48

Пренесување на растенија, растителните производи и други предмети во заштитена зона

1. Растенијата, растителните производи и другите предмети, од Листата V дел А пододдел 2 од член 27 од овој закон, се пренесуваат во или во рамките на заштитената зона само доколку пасошот за растенија, кој важи за таа заштитена зона, е прикачен на нив или на нивното пакување и ако ги исполнуваат барањата за пренесување.
2. Формата и содржината на барањата за пренесување на пратките од ставот (1) од овој член ги пропишува министерот за земјоделство, шумрство и водостопанство.

Член 49

Пасош за растенија

(1) Пасошот за растенија е документ во форма на официјална етикета за преместување на растенија, растителни производи и други предмети на територијата на државата и каде што е применливо, во или во рамките на заштитена зона, со која се потврдува усогласеноста со барањата наведени во членовите 51 и 52 од овој закон.

(2) Пасошот за растенија, од ставот (1) на овој член, може да го издаде:

* овластен оператор под официјален надзор;
* овластен службеник за здравје на растенијата од членот 4 точка 28) на овој закон или
* Фитосанитарната управа.

Член 50

Вид, содржина и форма на пасошот за растенија

(1) Пасоши за растенија се издаваат во форма на следните видови:

* пасош за растенија и
* пасош за растенија за заштитена зона.

(2) Содржината и формата на пасошот за растенија по видови растенија, растителни производи и регулирани предмети, како и постапката и начинот на издавање пасоши за растенија, посебните случаи на издавање пасоши за растенија и содржината и начинот на водење евиденција и формата на таа евиденција ги пропишува министерот за земјоделство, шумарство и водостопанство.

Член 51

Производство и употреба

(1) Растенијата, растителните производи и другите предмети од Листата V дел А пододдел 1, од член 27 од овој закон, што се наменети за пренесување, мора да подлежат на редовни испитувања и фитосанитарни прегледи за да се потврди дека:

* не биле нападнати од карантинските штетни организми од Листата I дел А, од член 24 од овој закон, или дека регулираните некарантински штетни организми од Листата II, од член 24 од овој закон, се над предвидените прагови и дека практично се незаразени од други штетни организми и
* ги исполнуваат посебните фитосанитарни услови наведени во Листата IV дел А пододдел 2 и пододдел 3 од член 27 од овој закон.

(2) Редовните испитувања на растенијата, на растителните производи и на други предмети, вклучително и на материјалот за пакување, или на поединечни единици или на репрезентативен примерок ги врши овластениот оператор.

(3) Покрај испитувањата од став (2) на овој член, фитосанитарниот инспектор и службеникот за здравје на растенијата вршат официјални контроли што вклучува и земање примероци и анализа.

(4) Испитувањата од ставовите (2) и (3) од овој член се вршат:

* во соодветни временски периоди на вегетацискиот циклус земајќи ги предвид можните ризици;
* на секоја производна единица и во нејзината непосредна близина и
* најмалку со визуелен преглед.

(5) Фитосанитарните инспекции од став (1) на овој член се спроведуваат редовно, во соодветен временски период во зависност од растителниот вид, најмалку еднаш годишно, преку визуелни прегледи, како и земање примероци за анализа во случај на сомневање на присуство на штетен организам.

(6) Начинот на вршење на испитувањата и фитосанитарните инспекции од ставовите (1), (2) и (3) на овој член го пропишува министерот за земјоделство, шумарство и водостопанство.

(7) По исклучок од ставот (5) на овој член, фитосанитарните прегледи можат да се вршат без посебен редослед, според степенот на ризик или по случаен избор, за да се гарантира здравствената состојба на растенијата без оглед на потеклото на растенијата, растителните производи и другите предмети во секое време и на секое место каде што се пуштени во промет, произведени, складирани, преработени, продадени или употребени на друг начин, како и во просториите на добавувачот.

(8) Доколку при фитосанитарниот преглед, фитосанитарната инспекција утврди дека растенијата, растителните производи и другите предмети претставуваат ризик од ширење штетни организми или дека не се исполнети утврдените услови за нивно преместување, фитосанитарниот инспектор наложува мерки утврдени во член 98 од овој закон.

Член 52

Производство и употреба во заштитена зона

(1) Растенијата, растителните производи и другите предмети од Листата Vдел А пододдел 2, од член 27 од овој закон, кои се наменети за пренесување во рамките на заштитена зона мора да подлежат на редовни испитувања и фитосанитарни инспекции, за да се потврди дека:

* не биле нападнати од карантинските штетни организми наведени во Листата I од член 24 од овој закон, или дека регулираните некарантински штетни организми од Листата II, од член 24 од овој закон, се над релевантните прагови, и
* ги исполнуваат посебните фитосанитарни барања од Листата IV дел Б за карантински штетни организми во заштитени зони и барањата од Листата IV дел А пододдели 2 и 3 од член 27 од овој закон.

(2) Редовните испитувања од став (1) од овој член се вршат согласно член 51 ставови (2), (3) и (4) од овој закон.

(3) Фитосанитарните инспекции од став (1) на овој член се спроведуваат редовно, во соодветен временски период во зависност од растителниот вид, најмалку еднаш годишно, преку визуелни прегледи, како и земање примероци за анализа во случај на сомневање на присуство на штетен организам.

(4) Начинот на вршење на испитувањата и на фитосанитарните инспекции од ставовите (1), (2) и (3) на овој член го пропишува министерот за земјоделство, шумарство и водостопанство.

Член 53

Обуки за издавање пасоши за растенија

(1) Фитосанитарната управа организира обука на професионалните оператори согласно со Програмата за обука која ги содржи релевантните информации во однос на издавањето на пасоши за растенија.

(2) Програмата од став (1) од овој член е достапна на официјалната веб-страница на Министерството за земјоделство, шумарство и водостопанство - Фитосанитарна управа и содржи:

а) информации за биологијата на штетните организми и на соодветните вектори и за важните аспекти на биологијата на потенцијалните домаќини;

б) информации за знаците што укажуваат на присуство на овие штетни организми и за симптомите на нападнатите растенија, растителни производи или други предмети од релевантните штетни организми, начините на вршење визуелни прегледи и земање примероци и анализи;

в) информации за најдобрите практики, мерки и други дејствија што треба да се преземат за да се спречи присуството и ширењето на штетните организми од членот 24 на овој закон и

г) информации за воспоставувањето и содржината на ефективниот план од член 55 став (3) точка (д) од овој закон.

Член 54

Обврски на овластените оператори и службеник за здравје на растенијата

1) Кога овластениот оператор или службеник за здравје на растенијата издава пасош за растенија, треба да ги идентификува и да ги следи местата на производство и местата на преместувањето на растенијата, растителните производи и на другите предмети во однос на усогласеноста со барањата дефинирани во:

* Листата од член 27 став (3) од овој закон, како посебни барања што треба да се исполнат за тие растенија, растителни производи или други предмети;
* член 24 став (5) од од овој закон, за регулирани некарантински штетни организми;
* член 51 од овој закон, а за заштитената зона согласно член 52 од овој закон, кои се однесуваат на условите за издавање на пасоши за растенија;
* член 45 од овој закон, кој се однесува на растенија наменети за садење, вклучително и семе.

(2) Овластениот оператор и службеникот за здравје на растенијата води најмалку три години евиденција за идентификација и следење на места наведени во став (1) од овој член.

(3) Овластениот оператор обезбедува соодветна обука, кога е потребно, за неговиот персонал вклучен во испитувањата од членовите 51 и 52 на овој закон за да се осигура дека персоналот ги поседува потребните знаења за да врши здравствени испитувања на растенијата.

Член 55

Овластување за издавање пасоши за растенијата

(1) Барањето за добивање овластување за издавање на пасоши на растенија за сопствено производство, го поднесува регистриран професионален оператор до Фитосанитарната управа.

(2) Барањето од ставот (1) на овој член ги содржи податоците од членот 41 на овој закон, како и следново:

* податоци за видот на производството, продажбата или увозот на растенија, растителни производи и други предмети на кои се однесува овластување и
* докаже дека се исполнети барањата од став (3) на овој член.

(3) Фитосанитарната управа им издава овластувања на професионалните оператори за издавање пасоши за растенија, за сопствено производство, доколку ги исполнуваат следниве барања:

а) се запишани во регистарот согласно со членот 40 од овој закон;

б) ги исполнуваат критериумите согласно со членовите 51 и 52 од овој закон;

в) стручно се квалификувани и имаат потврда за посетена обука согласно член 53 од овој закон;

г) имаат записник од фитосанитарниот инспектор што потврдува дека ја исполнуваат обврската од членот 54 на овој закон;

д) имаат ефективен план што треба да се следи во случај на сомнителна појава или наоди на штетни организми наведени во точка (а) кои влијаат или веројатно ќе влијаат на нивните растенија, растителни производи или други објекти и

ѓ) поседуваат или имаат пристап до потребната опрема и објекти за извршување на потребните испитувања на растението, растителниот производ или друг предмети, а исто така се соодветно опремени за да преземаат неопходни мерки за искоренување или чување под конрола на регулирани штетни организми.

(4) Лицата, од став (1) на овој член, се сметаат за стручно квалификувани доколку имаат најмалку високо образование од областа на земјоделските науки (растително производство) или од областа на шумарските науки (растително производство) и уверение за посетена обука во организација на Фитосанитарната управа, согласно програмата во член 53 став (1) од овој закон.

(5) Овластувањето за издавање пасоши за растенијата го издава Фитосанитарната управа во рок од 30 дена по приемот на целосното барање, доколку се исполнети утврдените барања.

(6) Доколку овластениот оператор повеќе не ги исполнува утврдените барања за издавање пасоши за растенија, овластувањето се одзема по службена должност.

(7) По решението за одземање на овластувањето незадоволната странка може да поднесе жалба до Државната комисија за одлучување во управна и второстепена постапка.

(8) Формата и содржината на барањето за добивање овластување за издавање на пасоши на растенија за сопствено производство од став 1 на овој член го пропишува министерот за земјоделство, шумарство и водостопанство.

Член 56

Замена на пасошите за растенија (следливост)

(1) Доколку пратката е поделена или е составена од повеќе различни посебни пратки кои веќе имаат пасоши за растенија, за новата пратка мора да се издаде на регистрираниот производител или дистрибутер замена на пасошот за растенијата.

(2) Доколку во случајот од ставот (1) на овој член дошло до промена на здравствената состојба на пратката, замена на пасошот за растенијата може да се издаде само по повторното извршување на фитосанитарен преглед.

(3) Овластениот оператор што добил трговска единица на растенија, растителни производи или други предмети за којa е издаден пасош за растенија или Фитосанитарната управа и службениците за здравје на растенијата што постапуваат по барање на професионален оператор, може да издадат нов пасош за растенија за таа трговска единица, кој го заменува пасошот за растенија првично издаден за таа трговска единица, под услов да се исполнети следните услови за растенијата, растителните производи или другите предмети:

а) можна е следливост врз основа на евиденција и етикети и

б) нивниот здравствен статус и карактеристики не се променети.

Член 57

Замена на фитосанитарен сертификат со пасош за растенија

(1) Увезените пратки од Листа V дел А, се преместуваат на територијата на земјата по замената на фитосанитарниот сертификат со пасош за растенија или пасош за растенија во заштитена зона.

(2) Доколку пратка од Листата V дел А, која веќе е со фитосанитарен сертификат е поделена или составена од повеќе различни пратки, за секоја од новите пратки задолжително се издава пасош за растенија.

(3) Во случај на поделба или на соединување на пратките од претходниот став одговорното лице за пратката врши претходно известување согласно член 75 ставови (2) и (3) од овој закон. Надлежниот фитосанитарен инспектор, за секоја пратка, издава пополнет влезен документ што го заменува пасошот за растенијата за секоја пратка.

(4) Замена на фитосанитарниот сертификат со пасош за растенија за секоја трговска единица може да се изврши на крајната дестинација на растенијата, растителните производи или други предмети.

Член 58

Обврски на регистираните оператори во однос на користењето на пасоши за растенијата издадени од Фитосанитарната управа и делегираните тела

(1) Покрај обврските од член 30 на овој закон, производителите, увозниците и дистрибутерите на растенијата, растителните производи и другите предмети наведени во членот 40 став (1) алинеи (а) и (б) на овој закон треба:

* да ја известат Фитосанитарната управа за сите промени поврзани со барањата за издавање пасоши за растенија;
* да го известат фитосанитарниот инспектор за целта на преместувањето на растенијата, на растителните производи и на другите предмети во заштитените зони;
* да обезбедат пасоши за растенијата од овластени лица;
* да гарантираат дека ги употребувале пасошите за растенија на начин што не дозволува пасошите да можат повторно да се користат и
* чуваат соодветна документација поврзана со пасошите за растенијата.

2) Формата, содржината, начинот и условите за информирање, како и роковите за чување на документите ги пропишува министерот за земјоделство, шумарство и водостопанство.

Член 59

Одговорности на купувачите на растенија, растителни производи и други предмети

(1) Купувачите на растенија, растителни производи и други предмети вклучени во прометот на произведени производи како крајни корисници можат да ги чуваат сите видови пасоши за растенија и останатите пропратни документи за евентуално следење на нивното потекло во случај на инвазија на регулиран штетен организам.

(2) Купувачите наведени во став (1) од овој член мора да му овозможат пристап на фитосанитарниот инспектор до растенијата, растителните производи и другите предмети во која било фаза од производството или преработката или на пазарот, како и да обезбедат вршење на фитосанитарен преглед, вклучително и проверка на документите.

Член 60

Исклучоци во однос на издавање на пасоши за растенија

(1) Не е потребен пасош за растенија за пренесување на растенија, растителни производи и други предмети наведени во Листата V дел А, за крајните корисници вклучувајќи ги и производители или градинари во домашни услови.

(2) Исклучок од став (1) на овој член не се однесува на:

* крајните корисници кои ги примаат тие растенија, растителни производи и други предмети за продажба со договори на далечина;
* во случај кога е потребен растителен пасош за заштитена зона и за пренесување на растенија, растителни производи и други предмети во и помеѓу просториите на истиот регистриран оператор кои се во непосредна близина една до друга. Треба да постојат системи или процедури за следливост за да се овозможи идентификација на пренессување во и помеѓу нивните сопствени простории и
* производители или преработувачи на мали количини, доколку целото нивно производство или продажба на растенија, растителни производи и други предмети се наменети за нивна лична употреба или за крајна потрошувачка од страна на поединечно лице на локалниот пазар, кое не е професионално вклучено во производството и преработката на растенија.

Член 61

Планови за управување со ризикот од штетни организми

(1) Овластените оператори и делегираните тела кои издаваат пасоши за растенијата треба да имаат планови за управување со ризик од штетни организми кои се одобруваат од фитосанитарен инспектор, доколку планот:

а) содржи мерки што според кои операторите ги исполнуваат обврските утврдени во член 55 од овој закон,

б) ги исполнува барањата од став (3) на овој член, и

в) надлежните органи од член 5 од овој закон потврдува дека ги исполнуваат условите од точките а) и б) на овој став и ги одобрила тие планови.

(2) Овластените оператори што спроведуваат одобрен план за управување со ризик од штетни организми се предмет на фитосанитарни инспекции со намалена зачестеност во согласност со овој закон.

(3) Плановите за управување со ризик од штетни организми треба да опфатат стандардни оперативни процедури, вклучувајќи ги:

а) потребните информации од член 41 став (1) на овој закон, во однос на регистрацијата на овластениот оператор,

б) потребните информации од член 44 на овој закон што се однесуваат на следливоста на растенијата, растителните производи и другите предмети,

в) опис на производните процеси на овластениот оператор и неговото работење во врска со пренесувањето и продажбата на растенија, растителни производи и други предмети,

г) анализата на критичните места од член 54 на овој закон и мерките што се преземени од овластениот оператор за ублажување на ризиците од штетните организми поврзани со тие критични места,

д) воспоставените процедури и предвидените активности кога постои сомневање или е откриено присуство на карантински штетни организми, евидентирање на тие сомневања или наоди и евидентирање на преземените активности,

ѓ) улогите и одговорностите на персоналот вклучен во известувањата од член 31 на овој закон, во испитувањата од членовите 51 и 52 на овој закон, во издавањето пасоши за растенија од член 50, член 56 и член 57 на овој закон и прикажување на пасоши за растенија согласно член 47 и член 48 на овој закон, и

е) обуката што е обезбедена за персоналот од член 54став (3) од овој закон.

(4) Кога фитосанитарниот инспектор утврдува дека професионалниот оператор не ги применува мерките од став (1) точка а) на овој член или дека планот за управување со ризикот од штетни организми не е во согласност со барањата од ставот (1) точка б) на овој член, фитосанитарниот инспектор без одлагање презема неопходни мерки за да се осигура дека неусогласеност со тие услови нема да продолжи. Мерките може да вклучуваат повлекување на одобрувањето на тој план.

(5) Кога фитосанитарниот инспектор презел мерки согласно член 98 од овој закон, а неусогласеноста продолжува, повлекувањето на одобрението на план за управување со ризик од штетни организми се врши без одлагање.

Член 62

Инспекции и одземање на овластувања

(1) Фитосанитарниот инспектор врши фитосанитарна инспекција најмалку еднаш годишно на место на производство или складиште, при што зема примероци за анализа со цел да се потврди дека овластените оператори ги исполнуваат одредбите од:

* членовите 47 и 48 од овој закон, за заштитена зона од овој закон за прикачување на пасошите за растенија,
* член 50 од овој закон, за содржината и за формата на пасошот за растенијата,
* членовите 51 и 52 од овој закон, за испитувањата за пасоши за растенија,
* член 55 и член 60 на овој закон, за овластување на професионални оператори за издавање пасоши за растенија,
* член 54 од овој закон, за обврските на овластените оператори или
* член 56 од овој закон, за замена на пасош за растенија.

(2) Кога фитосанитарен инспектор утврдува дека овластен оператор не ги исполнува одредбите од ставот (1) на овој член или дека растение, растителен производ или друг предмет, за кој професионалниот оператор издал пасош за растенија, не се во согласност со барањата за пасош за растенија за преместување во согласност со член 47 од овој закон или, за заштитена зона со член 49 од овој закон, фитосанитарниот инспектор без одлагање ги презема неопходните мерки за да се осигура дека неусогласеноста со тие одредби нема да продолжи.

(3) Кога фитосанитарниот инспектор презел мерки согласно членот 98 од овој закон, а неусогласеноста со член 47 од овој закон или за заштитена зона согласно член 49 на овој закон продолжува, Фитосанитарната управа без одлагање го повлекува тоа овластување.

ГЛАВА IX

УВОЗ, ИЗВОЗ И ТРАНЗИТ НА РАСТЕНИЈА, РАСТИТЕЛНИ ПРОИЗВОДИ И ДРУГИ ПРЕДМЕТИ

УВОЗ

Член 63

Фитосанитарни сертификати за увоз на растенија, растителни производи и други предмети во територијата на земјата

(1) Фитосанитарниот сертификат за увоз на растенија, растителни производи и други предмети на територијата на Република Северна Македонија е документ издаден од трета земја што потврдува дека тие растенија, растителни производи и други предмети во целост ги исполнуваат следниве барања:

* не содржи карантински штетни организми од важност за Република Северна Македонија,
* е во согласност со одредбите на овој закон за присуство на регулирани некарантински штетни организми кај растенијата наменети за садење,
* е во согласност со сите дополнителни фитосанитарни барања или мерки во врска со штетни организми или со пратки од важност за Република Северна Македонија, и
* е во согласност со посебните правила за заштитените зони во Република Северна Македонија.

(2) Во фитосанитарниот сертификат, во делот „дополнителна декларација“ се наведува дека е исполнето посебното фитосанитарно барање, секогаш кога се пропишани повеќе можни фитосанитарни барања. Дополнителната декларација треба да ја содржи целосната формулација на пропишаното фитосанитарно барање.

Член 64

Услови што треба да ги исполнува фитосанитарниот сертификат

(1) Фитосанитарниот сертификат или фитосанитарниот сертификат за ре-експорт е издаден од службено лице од надлежната служба во третата земја и е во согласност со моделот на релевантните меѓународни фитосанитарни стандарди (ИСПМ) од Меѓународната Конвенција за заштита наа растенијата (IPPC), и ги исполнуваат следните услови:

* издадени на англиски јазик и јазикот на земјата на потекло,
* упатени до Националната организација за заштита на растенијата- Фитосанитарната управа (во натамошниот текст „НОЗР“) на Република Северна Македонија, и
* издадени не повеќе од 14 дена пред датумот кога пратката со растенијата, растителните производи или другите предмети опфатени со него ја напушта третата земја во која е издаден.

(2) Фитосанитарниот сертификат или фитосанитарниот сертификат за ре-експорт се неважечки ако,:

* не е издаден од службено лице од надлежната служба во третата земја,
* имаат нецелосни или неточни информации - лажни или погрешни информации или неконзистентни информации,
* имаат информации додадени од неовластени лица - неовластени (без печат, датум или лажно потпишан) измени или бришења
* имаат истечен период на важност освен ако не се користи како заверена копија за повторен извоз - нечитливо (на пр. лошо напишано, оштетено)
* или потребната дополнителна декларација не е присутна или не е точна
* лажни фитосанитарни сертификати се издадени на неовластени обрасци, печатени, означени со фалсификуван печат или потпишани од лица кои не се овластени јавни службеници од НОЗР од земјата извозничка. Лажните фитосанитарни сертификати се неважечки и третата земја се извесува од Фитосанитарната Управа на Република Северна Македонија, да преземе корективни мерки.

Пратката за која се однесува сертификатот може да биде вратена во земјата на потекло, задржана на територијата на Република Северна Македонија под услов за истата да биде доставен коригиран фитосанитарен сертификат. По поништувањето сертификатот на предната страна и на видно место се означува со триаголен печат во црвена боја, со ознака сертификатот е поништен од надлежниот орган, со називот и со датумот на поништување. Фитосанитарна Управа на Република Северна Македонија ја известува третата земја која го издала тој фитосанитарен сертификат.

(3) Фитосанитарниот сертификат за ре-експорт нема да се прифати доколку не е пропратен со оригиналниот фитосанитарен сертификат за извоз од земјата на потекло или негова заверена копија или како електронски сертификат (е-phyto).

(4) Во случај на трета земја што не е договорна страна на IPPC, Фитосанитарната управа ги прифаќа само фитосанитарните сертификати издадени од надлежните органи според националните правила на третата земја по претходно известување.

(5) Растенијата, растителните производи и другите предмети од Листата V дел Б пододдел 1, од Листата V дел Б пододдел 3 и од Листата од член 27 став (3) од овој закон, треба да се придружени со важечки фитосанитарен сертификат при нивното внесување на територијата на Република Северна Македонија од одредени трети земји на потекло или на испраќање.

(6) Растенијата, растителните производи и другите предмети од Листата V дел Б пододдел 4, треба да се придружени со важечки фитосанитарен сертификат при нивното внесување во одредена заштитена зона во Република Северна Македонија од одредени трети земји на потекло или на испраќање.

(7) Кога растението, растителниот производ или другиот предмет се внесени на територијата на Република Северна Македонија од трета земја, која за преместување во територијата е потребен пасош за растенија, пасошот се издава доколку проверките преку официјалните контроли за внес на граничниот инспекциско место се исполнети и укажуваат на тоа дека растението, растителниот производ или другиот предмет ги исполнуваат барањата за издавање пасош за растенија. Замената на фитосанитарниот сертификат со пасош за растенија, доколку не може да се изврши на место на влез, може да се изврши на дестинацијата каде фитосанитарната инспекција може да врши контрола и да изврши одобрување во внатрешноста од заверената копија од оригиналниот фитосанитарен сертификат со пасош за растенија. Доколку пратката не ги исполнува условите, фитосанитарниот инспектор од внатрешноста на државата може да нареди пратката да се врати на земјата извозник или реекспрт

(8) ) Доколку се исполнети условите пропишани во овој закон, фитосанитарниот инспектор по извршувањето на фитосанитарната инспекција одобрува увоз на пратката и става зелен штембил на фитосанитарниот сертификат или фитосанитарниот сертификат за реекспорт со датата на влез и службен печат од фитосанитарниот инспектор.

(9) Електронските фитосанитарни сертификати се прифаќаат само кога се обезбедени преку, или во електронска размена со, компјутеризирниот систем за управување со информации за официјални контроли преку информацискиот систем на Државниот инспекторат за земјоделство (FIDIS) од Република Северна Македонија.

Електронските фитосанитарни сертификати се електронски еквиваленти на фитосанитарни сертификати во хартија форма и може да се користат доколку се прифатени од НОЗР на земја увозник. Кога се издаваат електронски фитосанитарни сертификати од НОЗР на извозникот или земјата реизвозничка, тие треба да бидат директно достапни на НОЗР на земјата увозник. Сите барања и процедури во овој стандард се однесуваат на електронските фитосанитарни сертификати. При користење на електронски фитосанитарни сертификати, НОЗР треба да развијат систем за издавање, пренос и прием на електронски фитосанитарни сертификати што користи Extensible Markup Language (XML), стандардизирана структура и содржина на пораките и стандардизирани протоколи за размена.

Член 65

Фитосанитарни инспекции при увоз

(1) По пристигнувањето на пратката на граничната инспекциско место фитосанитарниот инспектор врши официјални контроли на пратките со растенија, растителни производи и други предмети за да провери дали се исполнети одредбите овој закон.

(2) Официјалните контроли од ставот (1) на овој член се вршат на соодветно место на царинското подрачје на Република Северна Македонија и тоа:

а) гранично инспекциско место за фитосанитарна инспекција; и

б) одобрени складишта и простории на операторот одговорен за пратката.

(3) Официјалните контроли од став (1) на овој член ги опфаќаат проверка на документите, проверките на идентитетот и физичките проверки.

(4) Фитосанитарен инспектор ги врши физичките проверки од став (3) на овој член под соодветни услови што овозможуваат правилно спроведување на проверките.

(5) Кога проверките на документите, проверките на идентитетот или физичките проверки од овој член укажуваат дека растенијата, растителните производи и други предмети во пратката не е во согласност со овој закон, се применуваат соодветните мерки од членот 79 на овој закон.

(6) Сите пратки од категориите растенија, растителни производи и други предмети, наведени во член 27 од овој закон, подлежат на документарни проверки.

(7) Проверките на идентитет и физичките проверки се вршат на пратки од категориите растенија, растителни производи и други предмети наведени во Листата V дел Б пододдел 1 од член 27 на овој закон.

(8) Проверките на идентитетот и физичките проверки се вршат на пратките од категориите растенија, растителни производи и други предмети, наведени во Листата V дел Б пододдел 3 од член 27 на овој закон, на зачестеност на проверки во зависност од степенот на ризик.

(9) Фитосанитарна инспекција може да се врши и за други пратки доколку фитосанитарниот инспектор се посомнева дека претставуваат ризик за здравјето на растенијата на територијата на Република Северна Македонија.

Член 66

Гранично инспекциско место

(1) Официјалната контрола при увоз на пратки на растенија, растителни производи и други предмети од член 65 ставови (7) и (8) од овој закон, се врши на граничното инспекциско место на првото пристигнување во Република Северна Македонија.

(2) Граничното инспекциско место во Република Северна Македонија треба да ги исполнува условите за вршење фитосанитарна инспекција во однос на просториите и соодветната опрема.

(3) Минималните услови за граничното инспекциско место се:

а) доволен број на соодветно квалификуван персонал;

б) простории или други објекти соодветни на природата и на обемот на категориите растенија, растителнио производи и други предмети кои се контролираат;

в) опрема и простории или други објекти што овозможуваат вршење на официјалните контроли за секоја од категориите растенија, растителни производи и други предмети за кои е определен граничното инспекциско место;

г) распоред што обезбедува соодветен пристап до која било друга опрема, просторија и услуга, неопходни за примена на мерките што се преземаат во случај на неусогласеност со одредбите од овој закон за пратката или за пратките што претставуваат ризик;

д) распоред во итна ситуација за да се обезбеди непречено функционирање на официјалните контроли и ефективна примена на преземените мерки во случаи на непредвидливи и неочекувани услови или настани;

ѓ) технологија и опрема за ефикасно функционирање на компјутеризираните системи за управување со информации неопходни за постапување и размена на податоци и информации;

е) пристап до услугите на официјалните лаборатории што обезбедуваат аналитички и дијагностички резултати и резултати од анализите во соодветни рокови и се опремени со алатки за информатичка технологија што обезбедуваат внес на резултатите од спроведените анализи, тестови или дијагнози во националниот ИТ систем;

ж) соодветен распоред за правилно постапување со различни категории растенија, растителни производи и други предмети и за спречување на ризиците што можат да произлезат од вкрстена зараза и

з) распоред за усогласување со релевантните стандарди за биосигурност за да се спречи ширењето на штетните организми во земјата.

(4) Пратките што содржат растенија, растителни производи и други предмети во согласност со член 9 став (3) од овој закон, може да се увезуваат од други земји преку кој било гранично инспекциско место каде што има царински служби.

(5) Начинот и постапката за вршење фитосанитарната инспекција на растенијата, растителните производи и другите предмети при увоз во Република Северна Македонија ги пропишува министерот за земјоделство, шумарство и водостопанство.

(6) Поблиските критериуми што треба да ги исполнува гранично инспекциско место и граничните контролни места за влез во Република Северна Македонија на кој се врши фитосанитарна инспекција ги пропишува министерот за земјоделство, шумарство и водостопанство.

Член 67

Проверка на идентитет и физичка проверка на пратка на гранично инспекциско место согласно степенот на ризик

(1) Без оглед на одредбите од член 66 од овој закон, проверка на идентитетот и физичката проверка на регулираните пратки наведени во Листа V дел Б1, освен растенија наменети за садење и Листа V дел Б3 од член 27 став (1) од овој закон се извршува врз основа на процена на ризик и со соодветна зачестеност.

(2) Критериумите за утврдување на соодветната зачестеност на официјалните контроли од став (1) на овој член се:

1) ризиците од штетните организми по здравјето на растенијата;

б) секоја информација што укажува на веројатноста дека потрошувачите би можеле да бидат измамени, особено во однос на природата, идентитетот, својствата, составот, количината, трајноста, земјата на потекло, метод на изработка или производството на пратката;

2) историски преглед на усогласеноста со барањата од овој закон:

* со третата земја и утврдување на потеклото или на место на производство,
* со извозникот и
* со операторот одговорен за пратката

3) претходно спроведените контроли на растенијата, растителните производи и другите предмети и

4) гаранциите што ги дале надлежните органи од третата земја на потекло за усогласеност со барањата за растенијата, растителните производи и другите предмети утврдени со овој закон или на барањата што се признати како еквивалентни на нив.

(3) Проверка на идентитет и физичка проверка на пратка на гранично инспекциско место се врши врз основа на униформни планови за спроведување на официјални контроли на растенијата, растителните производи и другите предмети

(4) Униформните планови за спроведување на официјални контроли на растенијата, растителните производи и другите предмети според степенот на ризик со цел проверка на усогласеноста со овој закон ги пропишува министерот за земјоделство, шумарство и водостопанство.

Член 68

Фитосанитарни барања кои треба да се исполнат при увоз на возила, механизација и дрвен материјал за пакување

(1) Возилата, механизацијата и дрвен материјалот за пакување што се користат за пренос на растенијата, растителните производи и другите предмети регулирани со овој закон, кои се планира да се внесат и/или да се пренесуваат во рамките на територијата на Република Северна Македонија треба да се не заразени од карантинските штетни организми од Листата I дел А и Листата II од член 24 од овој закон или на новите видови штетни организми со карантински карактеристики од Листата од член 27 став (3) од овој закон.

(2) Одредбите од став (1) на овој член се применуваат на соодветните заштитени зони од карантински штетни организми од Листата I дел Б.

(3) Одредбата на став (1) на овој член се применува и во случај на транзит на пратката низ територијата на Република Северна Македонија согласно член 87 од овој закон.

(4) Дрвениот материјал за пакување, без разлика дали се користи или не при транспортот на предмети од каков било вид, се внесува на територијата на Република Северна Македонија само доколку ги исполнува во целост следниве барања:

а) бил подложен на еден или повеќе одобрени третмани и ги исполнува применливите барања наведени во прилогот 1 на ISPM 15 и

б) е означен со ознаката од прилогот 2 на ISPM 15 што потврдува дека бил подложен на третманите од точката а) на овој став.

(5) Одредбата на став (4) од овој член не се применува за дрвениот материјал за пакување што подлежи на исклучоците утврдени во ISPM 15.

(6) Зачестеноста на физичките проверки според степенот на ризик и утврдување на условите за дрвениот материјал за пакување што не е предмет на исклучоци утврдени во ISPM 15 изземен од условите од став (4) на овој член или подлежи на помалку строги услови ги пропишува министерот за земјоделство, шумарство и водостопанство.

Член 69

Процедура за фитосанитарна инспекција при увоз

(1) Пратките од Листата V дел Б пододдел Б1 и од Листата V дел Б пододделот Б3, како и од Листа од член 27 став (3) од овој закон што се увезени во земјата, нивното пакување и, доколку е неопходно, возилото со кое се превезуваат, подлежат на фитосанитарна инспекција согласно членовите 63 и 65 од овој закон.

(2) При фитосанитарната инспекција треба да се утврди дали пратката:

* е придружена со важечки фитосанитарен сертификат;
* не е нападната од штетните организми од Листата I дел А и од Листата II дел А од член 24 од овој закон или од Листата од член 27 став (3) од овој закон;
* не содржи растенија, растителни производи или други предмети од Листата III дел А од член 28 од овој закон и
* ги исполнува посебните фитосанитарни барања од Листата IV дел А пододдел 1 и пододдел 3 од член 27 од овој закон и од Листата од член 27 став (3) од овој закон.

(3) Пратките од став (1) на овој член мора да бидат придружени со оригинален фитосанитарен сертификат издаден од земјата на потекло, освен во случај кога се работи за друг тип на пратка, за која е потребно да биде означена со ознаката ISPM 15 за дрвен материјал за пакување или да биде придужена со одобрение за увоз на материјалот од член 71 на овој закон.

(4) Фитосанитарен сертификат може да се издаде и во земјата на испраќање која не е земја на потекло, кога се исполнети посебните фитосанитарни барања наведени во итните мерки од Листата IV дел А пододдел 1 и пододдел 3 од член 27 и Листа од член 27 став (3) од овој закон.

(5) Пратките од став (1) на овој член, кои по издавањето на фитосанитарниот сертификат во земјата на потекло се испратени, складирани, препакувани или испорачани во друга земја, која не е земјата на потекло, покрај оригиналниот сертификат или копија од него заверена на нотар, мора да поседуваат и фитосанитарен сертификат за ре-експорт издаден во втората земја. Доколку таквите пратки биле претходно последователно увезени во неколку различни земји и биле издадени повеќе од еден фитосанитарен сертификат за ре-експорт, покрај оригиналниот сертификат или копија од него заверена на нотар, мора да ги поседуваат и сите претходни фитосанитарни сертификати или нивни копии заверени на нотар.

(6) Фитосанитарната инспекција може да се врши и на други пратки, доколку фитосанитарниот инспектор се посомнева дека претставуваат ризик за здравјето на растенијата на територијата на Република Северна Македонија.

(7) Начинот за вршење на фитосанитарнитарната инспекција при увоз од ставот (1) на овој член го пропишува министерот за земјоделство, шумарство и водостопанство.

Член 70

Внес во заштитена зона

Пратките од Листата V дел Б поддодел 4 што се внесуваат во заштитена зона, треба да ги исполнуваат следните услови:

* да не се нападнати од штетните организми наведени во Листата I дел Б од член 24 од овој закон;
* да не содржат растенија, растителни производи и други предмети наведени во Листата III дел Б од член 27 од овој закон и
* да ги исполнуваат фитосанитарните услови наведени во Листата IV дел Б од член 27 од овој закон.

Член 71

Увоз и преместување на материјал за официјално тестирање, научни или образовни цели, опити, сортни селекции или одгледување

(1) Делегираните тела и професионалните операторикои вршат увоз и преместување на материјал за официјално тестирање,    научни или образовни цели, опити, сортни селекции или одгледување поднесуваат барање за преместување и увоз до Фитосанитарната управа, кое ги содржи следниве податоци:

а) име и адреса на испраќачот;

б) име и адреса на примачот;

в) локација и опис на определеното место на кое ќе се користи материјалот за научни или образовни цели, опити, сортни селекции или одгледување;

г) научен назив и вид на материјалот, вклучувајќи го името на штетниот организам кој се увезува и

д) дополнителни информации за материјалот и опис на  постапката за ракување со материјалот.

(2) Фитосанитарната управа врз основа на поднесено барање од ставот (1) на овој член привремено одобрува внесување, преместување, одржување и размножување во рамки на територијата на Република Северна Македонија на штетни организми или пратки со материјал од Листата I од членот 24 на овој закон со цел вршење на официјални тестирања, научни или образовни цели, опити, сортни селекции или одгледување.

(3) Фитосанитарната управа врз основа на поднесено барање од ставот (1) на овој член привремено одобрува внесување, преместување, одржување и размножување во рамки на територијата на Република Северна Македонија на пратки со растенија, растителни производи и други предмети од Листата III, од Листата V дел Б пододдел Б1 и пододдел Б3, од член 27 од овој закон и Листата од член 27 став (3) од овој закон и од Листата на високоризични растенија од член 28 од овој закон, кои се користат за официјални тестирања, научни или образовни цели, опити, сортни селекции или одгледување.

(4) За активностите од ставовите (2) и (3) на овој член се издава одобрение само доколку се постават соодветни ограничувања за да се осигура дека внесувањето, преместувањето, одржувањето, размножувањето или користењето на штетниот организам нема да резултира со негово одомаќинување или ширење во рамки на територијата на Репулика Северна Македонија или дека присуството на тие растенија, растителни производи или други предмети нема да предизвика неприфатлив ризик од ширење на карантински штетни организми или штетни организми што се предмет на мерките донесени согласно член 33 од овој закон, земајќи ги предвид идентитетот, биологијата и начинот на дистрибуција на штетните организми, предвидената активност, интеракцијата со животната средина и други релевантни фактори што се однесуваат на ризикот од тој штетен организам или од тие растенија, растителни производи или други предмети.

(5) Одобрувањата доделени согласно ставовите (1), (2) и (3) од овој член, ги вклучуваат во целост следниве услови:

а) штетните организми или растенијата, растителните производи или другите предмети се чуваат на локација и под услови кои:

-              Фитосанитарната управа ги смета за соодветни, и

-              се наведени во овластувањето;

б) активностите што вклучуваат штетни организми или растенија, растителни производи или други предмети се изведуваат во карантинска станица или во објект за држење под контрола назначени од надлежниот орган во согласност со член 39 од овој закон и наведени во одобрението;

в) активностите што вклучуваат штетни организми или растенија, растителни производи или други предмети ги врши стручен кадар:

-              чија научна и техничка компетентност Фитосанитарната управа ја смета за соодветна, и

-              е наведен во одобрението;

г) штетните организми или растенијата, растителните производи или други предмети се придружени со одобрение кога се внесуваат, се преместуваат, се одржуваат или се размножуваат на територијата на Република Северна Македонија;

д) Одобрувањата од ставовите (2) и (3) од овој член се ограничени во однос на количина на штетни организми или растенија, растителни производи или други предмети што се внесуваат, преместуваат, одржуваат, размножуваат или користат, како и времетраењето соодветно за активноста.

ѓ) одобрувањата од ставовите (2) и (3) од овој член ги вклучуваат ограничувањата што се неопходни за соодветно отстранување на ризикот од одомаќинување и ширење на штетните организами што имаат карантински статус за Република Северна Македнија.

(6)  Фитосанитарната управа ја следи усогласеноста со условите од став (4) на овој член и презема неопходни дејства во случај на неусогласеност преку фитосанитарниот инспектор. Доколку е соодветно, тоа дејство е одземање на одобрението за увоз и преместување на материјал за официјално тестирање, научни или образовни цели, опити, сортни селекции или одгледување

(7) Пратките од ставовите (1) и (2) од овој член ги придружува писмо за овластување потврдено од земјата на потекло.

(8) Забраната од членот 24 став (3) од овој закон, не се применува за штетни организми со статус регулирани некарантински штетни организми за Република Северна Македонија што се присутни на растенија за садење што се користат за научни или за образовни цели, опити, селекција на сорти, селекционерство или изложби.

(9) Формата и содржината на барањето за увоз и преместување и формата и содржината на одобрението кое го издава Фитосанитарната управа ги пропишува министерот за земјоделство, шумарство и водостопанство.

Член 72

Посебни случаи за увоз

(1) Со посебни дозволи може да се дозволи увоз на растенија, растителни производи и други предмети од Листата V дел Б пододдел Б1 и пододдел Б3 од член 27 од овој закон и Листата од член 27 став (3) од овој закон што се одгледани или употребени во непосредна близина на гранична зона без фитосанитарен сертификат и фитосанитарен преглед, доколку биле наменети за употреба во таа зона и не претставуваат ризик по здравјето на растенијата.

(2) Барањата за посебните случаи за увоз на растенија, растителни производи и други предмети од ставот (1) на овој член ги пропишува министерот за земјоделство, шумарство и водостопанство.

Член 73

Внес на мали количини

(1) Одредбите од член 63 став (1) и став (2), член 66, член 70 и член 71 од овој закон се применуваат и за мали количини растенија, растителни производи и други предмети кои се користат за неиндустриски и некомерцијални цели во Република Северна Македонија.

(2) Фитосанитарната управа разменува информации наменети за патниците и за корисниците на поштенските услуги на поморските пристаништа, аеродромите и меѓународните транспортни оператори за ризиците по здравјето на растенијата, доколку патниците внесат со својот багаж или нарачаат онлајн високоризични растенија или други забранети стоки или увезат регулирани стоки, кои треба да се усогласени со посебни услови за внес и да бидат придружени со фитосанитарен сертификат.

(3) Поштенските услуги и професионалните оператори што се занимаваат со продажба преку договори на далечина, ги информираат своите клиенти за информациите од став (2) на овој член најмалку по електронски пат.

Член 74

Исклучоци за патнички багаж

(1) По исклучок од членот 73 од овој закон, мали количини растенија, растителни производи и други предмети можат да се увезуваат без фитосанитарен сертификат доколку:

* не се растенија за садење;
* не се користат за професионални или за комерцијални цели и
* се внесуваат на територијата на Република Северна Македонија како дел од личниот багаж на патниците согласно правилникот пропишан врз основа на став (5) од овој член.

(2) За растенијата, растителните производи и други предмети што се дел од личниот багаж на патниците, фитосанитарниот инспекто, царинската служба или други надлежни јавни органи, во соработка со операторите одговорни за граничните места, организираат посебни официјални контроли на местата за влез на територијата на Република Северна Македонија. Овие посебни официјални контроли треба да бидат ефикасни и спроведени согласно степенот на ризик.

(3) Контролите утврдени од став (2) од овој член имаат за цел да го откријат присуството на регулирани пратки и да проверат дали се исполнети условите од ставот (1) на овој член, како и дали се вршат со соодветни средства.

(4) Фитосанитарниот инспектор, царинската служба или другите надлежни јавни органи што вршат посебни официјални контроли, имаат за цел да ги идентификуваат растенијата, растителните производи и други предмети што не ги исполнува правилата од овој член и да се погрижат констатираната нерегуларни растенија, растотѕелни производи и други предмети а истите да бидат запленети и уништени во согласност со националното законодавство.

(5) Начинот за спроведување на официјалните контроли од ставовите (2), (3) и (4) од овој член ги пропишува со министерот за земјоделство, шумарство и водостопанство.

Член 75

Обврски на операторите одговорни за пратката

(1) Операторите одговорни за пратката обезбедуваат дека растенијата, растителните производи и другите предмети се пријавени за официјална контрола на граничното инспекциско место.

(2) Операторот од ставот (1) на овој член мора да го извести фитосанитарниот инспектор, или во случај од член 9 став (3) од овој закон царинскиот службеник пред пристигнувањето на пратките наменети за увоз.

(3) Известувањето пред пристигнувањето на пратката од претходниот став се врши преку поднесување на пријава во хартиена форма или преку националниот информациски систем и ги содржи информациите за земјите на потекло и придружните документи, како и соодветните царинските тарифни ознаки според Законот за царина и копија од фитосанитарниот сертификат.

(4) Операторите од став (1) од овој член се должни да ги спроведат мерките изречени од фитосанитарниот инспектор за пратките што се увезуваат.

(5) Во текот на фитосанитарната инспекција, операторите му помагаат и соработуваат со надлежните органи во извршувањето на задачите.

(6) Операторот што е одговорен за пратката ги спроведува сите мерки наложени од надлежните органи без одлагање, а најдоцна во рок од 60 дена од денот кога фитосанитарниот инспектор го известил операторот за својата одлука. Фитосанитарниот инспектор можат да наведе пократок период од 60 дена. Доколку, по истекот на горенаведениот период, не е преземено дејство од тој оператор, фитосанитарниот инспектор наредува:

а) пратката да биде уништена или да биде предмет на која било друга соодветна мерка, и

б) доколку претставува ризик за здравјето на растенијата, пратката да биде уништена во соодветни објекти лоцирани што е можно поблиску до граничното инспекциско место, а да бидат преземени сите неопходни мерки за заштита на здравјето на растенијата.

(7) Мерките од овој член се применуваат на трошок на операторот што е одговорен за пратката.

Член 76

Обврски на царинските службеници

(1) Царинските службеници нема да започнат со постапките за царинење, освен при транзит, сè додека фитосанитарниот инспектор, или каде што е применливо самиот царински службеник, не изврши фитосанитарен преглед на пратките наведени во член 75 став (1) од овој закон и не дозволува внесување.

(2) Доколку при редовните контроли, одговорниот царински службеник пресретне пратка од член 27 став (1) од овој закон, што не е пријавена или пратка што содржи растенија, растителни производи и регулирани предмети од Листата III дел А или од Листата на високоризични растенија, царинскиот службеник наредува задржување на пратката, го известува надлежниот фитосанитарен инспектор што врши фитосанитарен преглед и наредува да се преземат мерките согласно овој закон.

(3) По извршената инспекција, надлежниот царински службеник што ги врши проверките од член 9 став (3) на на овој закон, во однос на пратката што ги исполнува условите од член 69 став (3) алинеи 1 и 2 од овој закон од, дозволува внес од трети земји на пратки со означување на увозниот документ со датум на внес и печат. Доколку условите не се исполнети или постои сомневање дека не се исполнети условите, царинскиот службеник наредува задржување на пратката, го известува надлежниот фитосанитарен инспектор што извршува фитосанитарен преглед и наредува да се преземат мерките од членот 80 на овој закон.

Член 77

Посебни правила за официјални контроли на граничните контролни места

(1) Кога фитосанитарна инспекција на пратките од член 27 од овој закон, не е целосно завршена на граничното инспекциско место опреледено согласно член 66 од овој закон, пратките може да се претоварат или понатаму да се транспортираат до инспекциско местот за пуштање во слободен промет во Република Северна Македонија или до одобрените складишта и простории на операторот што е одговорен за пратката, каде што се извршуваат и други административни постапки за увоз, вклучително и царинење, доколку не постои ризик од внесување карантински штетни организми.

(2) Фитосанитарниот инспектор може да одобри натамошен транспорт на пратката од став (1) на овој член, под царински надзор додека не се завршат физичките прегледи и/или не се добијат резултатите од лабораториските испитувања, доколку на дестинацијата има карантинска станица или одобрени објект за држење под контрола.

(3) Министерот за земјоделство, шумарство и водостопанство ги пропишува посебните правила за фитосанитарна инспекција на контролните места со кои се утврдуваат случаите и условите во кои фитосанитарниот инспектор може да одобри понатамошен транспорт на пратките од Листата V дел Б пододдел Б1 од член 27 од овој закон или од Листата од член 27 став (3) од овој закон, и тоа:

а) до местото на крајната дестинација во очекување да се добијат резултатите од физичките прегледи;

б) временските рокови и распоредот за спроведување на проверките на документацијата и, кога е потребно, за проверките на идентитетот и за проверките на здравјето на растенијата на пратките од овој став што влегуваат со воздушен транспорт од трета земја, кога пратките се преместени од воздухоплов и се транспортирани под царински надзор до друг воздухоплов на истиот аеродром во подготовка за понатамошен транспорт (во натамошниот текст: претоварени пратки);

в) проверките на идентитетот и проверките на здравјето на растенијата на претоварените пратки што остануваат на истото транспортно средство за понатамошен транспорт може да се вршат на гранично инспекциско место различно од она на првото пристигнување;

г) одредени фитосанитарна инспекција што треба да се вршат на граничните контролни места на таквите пратки, вклучувајќи ги случаите и условите за складирање на стоки во специјално одобрени царински складишта или во слободни зони и

д) се применуваат отстапувања од правилата за проверки на идентитет и проверки на здравјето на растенијата за претоварените пратки и за транзитот на овие пратки.

Член 78

Одобрување или одбивање увоз

(1) Доколку се исполнети барањата пропишани во член 28 или во член 66 од овој закон, фитосанитарниот инспектор по спроведената фитосанитарната инспекција го одобрува увозот на пратката и става зелен штембил со датумот на увоз на фитосанитарниот сертификат или на фитосанитарниот сертификат за ре - експорт со датумот на увоз и со службен печат од фитосанитарниот инспектор.

(2) Податоците, информациите, документите и резултатите поврзани со официјалните контроли при увоз може да се управуваат, обработуваат и автоматски разменуваат по електронски пат прку систем за управување со информации на официјални контроли.

(3) Доколку не се исполнети барањата од член 27 или член 65 на овој закон, фитосанитарниот инспектор нема да дозволи увоз на пратката и наложува преземање на една или повеќе мерки наведени во членот 80 од овој закон. Во тој случај, фитосанитарниот инспектор става препознатлива ознака на фитосанитарниот сертификат или сертификатот за ре-експорт – црвен триаголен штембил, со кој сертификатот станува неважечки и се гарантира дека повеќе нема да ги придружува тие растенија, растителни производи или други предмети. Истовремено со решение се забранува влезот, а пратката може да се врати во државата извозничка односно државата на потекло или се превземат мерки што ги наложил фитосанитарниот инспектор

(4) Доколку при фитосанитарниот преглед се утврди дека дел од пратката е нападната од штетни организми наведени во Листата I дел А, од Листата I дел Б, од Листата II од член 24 од овој закон или од Листата од член 27 став (3) од овој закон, увозот на остатокот од пратката може да се одобри доколку не постои сомневање за присуство на карантинските штетни организами во овој дел од пратката и доколку не постои ризик од нивно ширење.

(5) Формата и содржината на штембилот од став (1) на овој член ги пропишува министерот за земјоделство, шумарство и водостопанство.

(6) Кога фитосанитарниот сертификат е поништен, фитосанитарниот инспектор, или во случаите од член 9 став (3) на на овој закон, царинскикот службеник ја известува Фитосанитарната управа за случајот, писмено или преку електронски систем за известување, наведувајќи ги главните податоци од официјалните документи.

(7) Државниот инспекторат за земјоделство ја известува третата земја, која го издала фитосанитарниот сертификат за причините за враќање на пратката или поништување на сертификатот.

(8) Формата и содржината, како и начинот на известувањето од ставовите (6) и (7) на овој член ги пропишува министерот за земјоделство, шумарство и водостопанство.

Член 79

Фитосанитарни мерки преземени во случај на не-усогласени пратки што влегуваат на територијата на Република Северна Македонија

(1) Фитосанитарниот инспектор или, во случај од член 9 став (3) на овој закон царинскиот службеник, официјално ја задржува секоја пратка наменета за увоз и доколку не е усогласена со правилата од овој закон го одбива нејзиниот влез на територијата на Република Северна Македонија.

(2) Во консултација со оператор од став (1) од овој член, пратката на растенија, растителни производи или други предмети се изолира или се стават во карантин се до донесување на одлука за одобрување, одбивање, или која било друга понатамошна одлука во врска со увозот од член 79 од овој закон, за да се чува или третира во соодветни карантински услови.

(3) Правилата за начините за изолацијата и карантин од став (2) на овој член, ги пропишува министерот за земјоделство, шумарство и водостопанство.

(4) Во случај на потврда на присуство на карантински штетен организам или регулиран некарантински штетен организам над пропишаниот праг од официјална лабораторија, фитосанитарниот инспектор, за неусогласената пратка, без одлагање, му наложува на операторот што е одговорен за пратката:

а) да ја уништи пратката;

б) да ја врати пратката надвор од Република Северна Македонија или

в) да спроведе посебен третман или друга мерка што гарантира усогласеност со овој закон и, каде што е соодветно, да ја пренамени пратката за поинква цел од онаа за која првично била наменета.

(5) Мерките од став (4) точки а), б) и в) од овој член, се применуваат или на пратката или на партии растенија, растителни производи или други предмети.

(6) Начинот на уништување, третирање или преработка, како и условите за враќање на пратката од став (4) на овој член, ги пропишува министерот за земјоделство, шумарство и водостопанство.

(7) За секоја одлука за одбиен влез на пратка и за сите други мерки предвидени во став (4) на овој член фитосанитарниот инспектор и Фитосанитарната управа писмено или преку електронскиот систем веднаш ги известуваат:

а) Царинската управа;

б) надлежните органи на третата земја на потекло и

в) операторот одговорен за пратката.

(8) Ако регулираната пратката со растенија, растителни производи и други предмети не е пријавена за официјална контрола, фитосанитарниот инспектор наложува таа пратка да се задржи или да се врати и без одлагање да се применаат мерките од став (4) на овој член.

(9) Мерките од овој член се применуваат на трошок на операторот што е одговорен за пратката.

Член 80

Непријавени пратки при увоз

(1) Во случај на откриен увоз на пратки, кои според приложените документи не содржат растенија, растителни производи и други предмети од Листа V дел Б пододдел Б1 и пододдел Б3 или од Листата од член 27 став (3) од овој закон, фитосанитарниот инспекторот може да изврши фитосанитарна инспекција доколку постои сомневање за идентитетот на пратката или постои ризик од ширење на карантински штетни организми, за да ги потврди или отстрани сомневањето или ризикот.

(2) Доколку по спроведувањето на фитосанитарната инспекција, фитосанитарниот инспектор и понатаму се сомнева во идентитетот на пратката, особено во однос на родот, видот или потеклото, се смета дека пратката содржи растенија, растителни производи и други предмети наведени во од Листата V дел Б пододдел Б1 и пододдел Б3.

Член 81

Слободни економски зони и царински складови

За пратките што се увезуваат во слободните економски зони или во царинските складови во Република Северна Македонија се применуваат одредбите на овој закон, кои се однесуваат на увоз на регулирани пратки. Овластени економски оператори

ИЗВОЗ

Член 82

Фитосанитарен сертификат за извоз или реекспорт

(1) Фитосанитарниот сертификат за извоз и фитосанитарниот сертификат за ре-експорт се издаваат за растенија, растителни производи и други предмети на барање на професионалниот оператор кога се исполнети во целост следниве услови:

а) професионалниот оператор е регистриран во Регистарот;

б) професионалниот оператор врши контрола на растението, растителниот производ или друг предмет што треба да се извезува;

в) се гарантира дека растението, растителниот производ или другиот предмет ги исполнува фитосанитарните барања за увоз на третата земја.

(2) Фитосанитарниот инспектор издава фитосанитарен сертификат за извоз или за ре-експорт и на барање на други лица, освен професионалните оператори, обезбедувајќи дека се исполнети условите наведени во став (1) точки б) и в) од на овој член.

(3) Земајќи ги предвид обврските од IPPC и релевантните меѓународни стандарди, фитосанитарниот сертификат за извоз или за ре-експорт се издава кога достапните информации му дозволуваат на службеникот одговорен за здравјето на растенијата да потврди дека растението, растителниот производ или другиот предмет ги исполнуваат фитосанитарните барања за увоз на третата земја, врз основа на:

а) инспекции, земање примероци и анализа на растенијата, растителните производи или другите предмети или на нивното место на производство и нивната непосредна околина;

б) официјални информации за статусот на штетните организми на локација на производство, местото на производство, областа или земјата на потекло на растенијата, растителните производи или другите предмети;

в) пасош за растенија кој ги придружува растенијата, растителните производи или другите предмети;

г) ознака на дрвениот материјал за пакување или други пропишани потврди;

д) информации наведени во документот пред извозниот;

ѓ) официјални информации вклучени во фитосанитарниот сертификат, во случај растенијата, растителните производи или другите предмети да се внесени од трета земја и

е) Доколку се издава фитосанитарен сертификат за повторен извоз се применуваат одредбите на членот 87 став (2) и став (3) од овој закон.

(4) Електронските фитосанитарни сертификати за извоз или за реекспорт се обезбедуваат преку или во електронска размена со компјутеризираниот систем за управување со информации од официјалните контроли во Република Северна Македонија.

(5) Формата и содржината на фитосанитарните сертификати за извоз или за реекспорт ги пропишува министерот за земјоделство, шумарство и водостопанство, во согласност со стандардите на IPPC/ Организацијата за храна и земјоделство при обединетите нации (FAO).

Член 83

Процедури при извоз

(1) Доколку земјата увозник бара фитосанитарен сертификат во согласност со своето законодавство за здравјето на растенијата, фитосанитарниот инспектор издава:

- фитосанитарен сертификат за растенија, растителни производи и други предмети што се произведуваат во Република Северна Македонија врз основа на резултатите од официјално истражување или од фитосанитарна инспекција на пратката за да се гарантира дека се исполнети пропишаните фитосанитарни барања.

- фитосанитарен сертификат за реекспорт на растенија, растителни производи и други предмети што се увезуваат во Република Северна Македонија во согласност со членот 64 од на овој закон.

(2) Кон фитосанитарниот сертификат за ре-експорт од став (1) на овој член, се приложува и заверена копија од фитосанитарниот сертификат од земјата на потекло.

(3) Фитосанитарниот сертификат за ре-експорт може да се издаде без преглед на здравјето на растенијата, доколку за време на складирањето во Република Северна Македонија растението, растителниот производ или другиот предмет не биле изложени на ризик од напад или зараза од карантински штетни организми или каде што е релевантно со регулирани некарантински штетни организми според листите на третата земја на дестинација, под услов проверките на документацијата и на идентитетот да бидат исполнети за извоз во таа трета земја.

(4) Доколку земјата увозник бара фитосанитарен сертификат за пратка што не потекнува од Република Северна Македонија, туку била складирана, препакувана или поделена во Република Северна Македонија, фитосанитарниот инспектор врши фитосанитарен преглед на пратката пред да издаде фитосанитарен сертификат или фитосанитарен сертификат за ре-експшорт, за да се гарантира дека се исполнети пропишаните фитосанитарни барања на земјата увозник.

(5) По издавањето на фитосанитарниот сертификат од страна на фитосанитарниот инспектор, професионалниот оператор гарантира дека идентитетот и интегритетот на сертифицираната пратка според членот 84 од овој закон и понатаму ги исполнуваат барањата од ставовите (1) и (3) на овој член.

Член 84

Одговорности на извозниците

(1) Извозникот или операторот одговорен за пратката треба навремено да поднесе пријава за фитосанитарен преглед и барање за издавање фитосанитарен сертификат кај фитосанитарниот инспектор, пред планираниот извоз и во период што овозможува спроведување на проверка дали барањата за извоз се исполнети, најмалку 24 часа пред извозот на пратките согласно прописите за инспекциски надзор.

(2) Известувањето од став (1) на овој член, може да биде и во електронска форма, издадено преку Националниот информациски систем и треба да ги содржи сите релевантни информации потребни за фитосанитарна сертификација на извозната пратка според релевантните меѓународни стандарди на IPPC/FAO.

(3) Извозниците се должни да ги спроведат мерките што фитосанитарниот инспектор ги наложил при фитосанитарниот преглед на пратката наменета за извоз.

(4) По фитосанитарната инспекција и/или по издавањето на фитосанитарниот сертификат, извозникот, или друг вид оператор што е одговорен за пратката од став (1) на овој член, гарантира дека:

* пратката останува непроменета во однос на документацијата, идентитетот и здравствената состојба на растенијата додека не ја напушти царинската територија на Република Северна Македонија;
* се зачува сигурноста на службените печати и ознаки и
* се евидентира следливоста на пратките, вклучително и нивната идентификација и фитосанитарна безбедност низ сите фази на ракување и транспорт пред извозот.

(5) Формата и содржината на пријавата и барањето од ставот (1) на овој член ги пропишува министерот за земјоделство, шумарство и водостопанство.

Член 85

Посебни барања за користење на дрвен материјал за меѓународниот промет

пакување наменет за извоз и

овластувања за примена на ознака согласно ISPM 15

(1) Дрвениот материјал за пакување, без разлика на неговата намена, се внесува или извезува од територијата на Република Северна Македонија, доколку ги исполнува сите следните барања:

а) подлежел на еден или повеќе од одобрените третмани и е усогласен со применливите барања пропишани во Прилог 1 на Меѓународниот стандард за фитосанитарни мерки бр. 15 (ISPM15) и

б) е означен со ознаката од Прилог 2 на ISPM15 со која се потврдува дека подлежел на третманите од точка а).

(2) Одредбите од став (1) на овој член, не се применуваат на дрвениот материјал за пакување што е дел од исклучоците предвидени во ISPM15.

(3) Министерот за земјоделство, шумарство и водостопанство, поблиску ги пропишува барањата од ставот (1) на овој член, во согласност со развојот на меѓународните стандарди, поконкретно на ISPM15. при што може да се утврди дрвениот материјал за пакување кој не е дел од исклучоците предвидени во ISPM15, да биде изземен од барањата од став (1) на овој член или да подлежи на помалку строги барања.

(4) За дрвениот материјал за пакување, дрвото или другите предмети означени на територијата на Република Северна Македонија, ознаката ја применува само регистриран оператор кој ги исполнува следните услови:

а) поседува потребно знаење за спроведување третман на дрвениот материјал за пакување, дрвото и другите предмети согласно ISPM 15 и

б) работи во соодветен објект и користи соодветна опрема за спроведување на тој третман (објект за третирање).

(5) Дрвениот материјал за пакување што е означен со ознаката од став (1) на овој член, се обновува, само доколку во целост се исполнети следните услови:

а) лицето што ја врши обновата е регистриран оператор овластен во согласност со став (4) на овој член;

б) употребените материјали и третман се подобни за обновување и

в) ознаката повторно се аплицира соодветно.

(6) Фитосанитарниот инспектор врши проверка, најмалку еднаш годишно, дали регистрираните оператори овластени согласно ставот (4) на овој член, соодветно третираат и означуваат дрвен материјал за пакување, дрво и други предмети во согласност со овој член и со условите утврдени во став (1) и став (3) на овој член.

(7) Кога фитосанитарниот инспектор дознава дека професионалниот оператор не ги исполнува условите од став (1), став (4) и став (5) на овој член, презема неопходните мерки за отстранување на неусогласеноста со пропишаните услови.

(8) Кога фитосанитарниот инспектор ги презела мерките од став (7) на овој член, освен повлекување на овластување, а неисполнувањето продолжува, Фитосанитарната управа без одлагање го повлекува овластувањето.

(9) Поблиските услови кои треба да ги исполнуваат регистрираните оператори за добивање на овластување за посебна доработка на дрвениот материјал за пакување кој се употребува во меѓународниот промет, како и постапката за добивање на овластување, ги пропишува министерот за земјоделство, шумарство и водостопанство.

Член 86

Транзит

(1) Без оглед на одредбите од член 66 од овој закон, фитосанитарната инспекција не е задолжителна за пратки што транзитираат или се претовараат, доколку ги исполнуваат следните услови:

а) се придружени со потпишана изјава на професионалниот оператор под чија контрола се растенијата, растителните производи и другите предмети во која се наведува дека пратката е во транзит и

б) се спакувани и се преместуваат на начин што не носи ризик од ширење карантински штетни организми при нивното внесување и поминување низ територијата на Република Северна Македонија.

(2) Пратката од ставот (1) на овој член не смее да се дели, да се комбинира со други пратки или да се препакува во царинското подрачје на Република Северна Македонија.

(3) Проверката на условите од ставот (1) точка б) на овој член ја врши Царинската управа.

(4) Доколку пратката не е спакувана на начин како што предвидува став (1) точка б) ) на овој член или не е во согласност со став (2) на овој член, царинските службеници го известуваат фитосанитарниот инспектор и транзит се забранува сѐ додека не се спроведе фитосанитарната инспекција во согласност со членот 66 на овој закон.

(5) Доколку е загрозена фитосанитарната безбедност на пратката при транзит во ситуациите од ставовите (1) (2) или (3) на овој член, транзитот нема да се дозволи и се спроведува фитосанитарен преглед за увоз или за извоз согласно со одредбите на овој закон.

(6) По исклучок на одредбите од став (1) на овој член, во случај на основано сомневање за ризик од внес и ширење на карантински штетни организми, министерот ги пропишува начинот на постапување со пратката во транзит, задолжителната фитосанитарна инспекција и другите потребни мерки за ублажување на ризикот.

ГЛАВА X

БИОЛОШКИ МЕРКИ ЗА ЗАШТИТА НА РАСТЕНИЈА

Член 87

Увоз и ослободување на агенси за биолошка контрола

(1) Биолошката заштита на растенијата е стратегија за контрола на штетните организми преку употреба на живи природни непријатели, антагонисти или конкуренти или други организми што посредно или непосредно се користат за контрола на штетните организми.

(2) Освен ако поинаку не е уредено во Законот за фитофармација, следново се применува во врска со увозот и ослободувањето на агенси за биолошка контрола:

(а) организмите се одобрени за употреба во стратегијата за биолошка заштита на растенијата согласно член 89 на овој закон во случај да се автохтони и

(б) според член 90 во случај да се егзотични (неавтохтони, алохтони).

Член 88

Автохтони организми

(1) Автохтони организами се видови што се природно присутни во даден екосистем во Република Северна Македонија ~~и~~ во регионите со слични климатски и други услови.

(2) На подносителот на барањето му се дозволува да ги внесува, одгледува и користи локалните/традиционалните организми за потребите на биолошката заштита на растенијата во заштитен простор и на отворено само доколку се исполнети условите во однос на стручните и техничките капацитети што ги пропишува министерот, и врз основа на поднесеното барање до Фитосанитарната управа и на издаденото одобрение од Фитосанитарната управа.

(3) Постапката по барањето за внесување, одгледување и користење на локалните/традиционалните организми за потребите на биолошката заштита на растенијата во заштитен простор и на отворено се спроведува согласно прописите за фитофармација.

(4) Деталните услови за користење и ослободување на автохтони организми за биолошка контрола ги пропишува министерот за земјоделство, шумарство и водостопанство.

Член 89

Внесување егзотични (алохтони) организми

(1) Егзотичниот (алохтон) е вид организам што е внесен од човекот, а до тој момент не бил присутен во даден екосистем на територијата на Република Северна Македонијаи во регионите со слични климатски и други услови.

(2) Исклучиво егзотичните видови организми наведени на листата што ја објавува министерот за земјодерлство, шумарство и водостопанство, во согласност со министерот за животната средина и просторнои планирање, и за кои е издадено одобрение за внес и употреба од Фитосанитарната управа може да се користат за биолошка заштита на растенијата во заштитен простор и на отворено.

(3) Фитосанитарната управа издава одобрение за увоз и за употреба на егзотичните видови организми од ставот (1) на овој член, доколку утврди дека интервенцијата во природата не претставува опасност за природната рамнотежа или за биолошката разновидност.

(4) По исклучок на одредбите од ставот (3) на овој член, одобрението за увоз и за употреба на егзотичните видови може да се издаде за целите на биолошка заштита на растенијата заради експериментални, научно-истражувачки и развојни цели без претходна проценка на ризикот со согласност со членовите 28, 29 и 30 на овој закон.

(5) За да го добие одобрението од ставовите (3) и (4) на овој член, барателот мора да ги исполнува пропишаните технички услови.

(6) Барањето за издавање на одобрението од ставовите (3) и (4) на овој член се поднесува до Фитосанитарната управа и треба да ги содржи следните информации:

* назив на правното лице или име и презиме на физичкото лице и регистрирано седиште или адреса;
* одговорно лице во правното лице;
* вид дејност;
* видот и начинот на употреба во однос на целните организми;
* воведна шема и листа на приматели;
* проценка на ризикот за егзотичниот организам според ISPM 2 и ISPM 11;
* податоци дека употребата на организмите е дозволена во најмалку три еколошки споредливи европски земји и
* доказ дека организмот е наменет за биолошка контрола.

(7) Формата и содржината на листата од ставот (2) и техничките услови од ставот (5) на овој член ги пропишува министерот за земјоделство, шумарство и водостопанство согласно меѓународните стандарди за фитосанитарни мерки (IPPC/FAO и Европско – медитеранската организација за заштита на растенијата - EPPO).

(8) Фитосанитарната управа води евиденција за увозот и употребата на егзотичните видови организми наведени во овој член.

ГЛАВА ΧΙ

ПРИБИРАЊЕ, КОРИСТЕЊЕ И РАЗМЕНА НА ПОДАТОЦИ

Член 90

Прибирање и користење на податоците

(1) За анализирање и следење на мерките за здравјето на растенијата предвидени со одредбите на овој закон, Фитосанитарната управа може да добива и да ги користи прибраните податоци во рамките на бази на податоци регулирани од државните органи, од јавните и други институции и служби, од имателите на лиценци и од другите овластени органи и тела, со цел управување и одржување на бази на податоци.

(2) Фитосанитарната управа може да користи и основни топографски планови, топографски графикони (мапи), мапи за мерење на земјиштето и дигитални ортофото карти.

(3) Регистрите, евиденциите и другите бази на податоци што ги создала и ги води Фитосанитарната управа се финансираат од средствата обезбедени од Буџетот на Република Северна Македонија.

(4) Начинот на поврзување на податоците на Фитосанитарната управа со другите бази на податоци и начинот на прибирање податоци од другите бази на податоци ги уредува министерот во согласност со овој закон, со прописите за официјални контроли и со прописите што се применуваат за заштита на податоците.

Член 91

Пренесување податоци

(1) Податоците од областа на здравјето на растенијата се даваат во согласност со прописите за слободен пристап до информации и со овој закон.

(2) Фитосанитарната управа им ги доставува податоците од своите регистри и бази на податоци на другите органи на државната власт, на органите на единиците на локалната самоуправа, доколку им се неопходни за извршување на нивните надлежности, како и на овластените институции и на давателите на јавни услуги, доколку им се неопходни за извршување работи од областа на здравјето на растенијата.

(3) Имателите на бази на податоци, графикони и дигитални ортофото мапи, како што е наведено во членот 90 став (2) на овој закон, податоците ги доставуваат бесплатно до Фитосанитарната управа, но можат и да ги наплатат настанатите материјалните трошоци. Податоците од членот 90 став (1) на овој закон што имаат карактер на лични податоци, имателите на бази на податоци ги доставуваат согласно прописите за заштита на личните податоци.

(4) Извадоците од базите на податоци што се водат во согласност со овој закон и што не содржат лични податоци се даваат на лица што имаат правен интерес без оглед на трошоците за нивното пренесување. Податоците добиени на овој начин може да се користат само за целите за кои се дадени и не може да се менуваат или неовластено да им се доставуваат на други лица.

Член 92

Фитосанитарен информациски систем

(1) Фитосанитарната управа го воспоставува, одржува и надградува Фитосанитарниот информациски систем со цел интегрирање на базите на податоци, регистри, евиденција, како размена на податоци и информации помеѓу надлежните служби.

(2) Конфигурацијата, начинот на одржување, управување и користење на Фитосанитарниот информациски систем го пропишува министерот за земјоделство, водостопанство и шумарството.

Член 93

Меѓународна размена на податоци и информации

(1) На меѓународно ниво, размената на податоци и информации ги опфаќа:

* централната власт за здравје на растенијата;
* листите на места на влез во земјата, каде што може да се увезат во Република Северна Македонија пратки со растенија и со растителни производи;
* карантинските штетни организми што се предмет на мерки за искоренување;
* присуството или појавата на карантински штетни организми на дел од територијата каде што нивното присуство претходно не било утврдено или преземените мерки;
* појавата, ненадејната појава или ширењето на штетни организми што се нови во подрачјето, а претставуваат потенцијален ризик;
* појавата на карантински штетни организми во заштитените зони што се дефинирани како такви за тие конкретни карантински штетни организми;
* наодите од систематските надзори во заштитените зони или во областите каде не е утврдено присуство на штетен организам;
* oвој закон и прописите донесени врз основа на овој закон, а кои се однесуваат на меѓународната трговија;
* случаите кога се чуваат пратки со растенија, растителни производи и други предмети бидејќи не ги исполнуваат фитосанитарните услови и
* други податоци и информации од областа на здравјето на растенијата опфатени со овој закон, на барање на друга земја, Европската Унија и меѓународните организации.

(2) Податоците и информациите од овој член се доставуваат во согласност со меѓународните конвенции, спогодби и договори што Република Северна Македонија ги има ратификувано.

1. Фитосанитарната управа е тело за посредување кое врши асистирање и координирање со надлежните органи на другите земји и други меѓународни организации за административна помош.
2. Одредбата на ставот (1) од овој член не ја ограничува реализацијата на директните контакти, размената на информации или соработката меѓу вработените во надлежните органи и надлежните органи од друга земја.
3. Комуникација меѓу Фитосанитарната управа и надлежните органи на земјите членки на Европската унија и трети земји се спроведува во писмена или во електронска форма.
4. Фитосанитарната управа ги пренесува сите барања за помош во согласност со член 91 став (1) од овој закон и сите известувања и пораки во согласност со членовите 92, 93 и 943 од овој закон на соодветниот орган во земјата до која е упатено барањето или известувањето

ГЛАВА XII

ТРОШОЦИ И НАДОМЕСТОЦИ

Член 94

Трошоци

(1) Сите трошоци за испитувањата на растенијата, растителните производи и другите предмети што се извршени на барање на надлежен инспектор за да се утврди здравјето на растенијата, во случај кога резултатите од анализата не се во корист на операторот, се на сметка на операторот на чии растенија, растителни производи и други предмети се направени испитувањата.

(2) Сите трошоци за мерките од овој закон што се преземаат за обезбедување здравје на растенијата се на сметка на операторот.

(3) Трошоците за стручната обука за добивање овластување за издавање пасоши за растенија се на сметка на кандидатот.

(4) Трошоците за сите овластувања што произлегуваат од овој закон се на сметка на овластеното правно и физичко лице.

(5) За вршење фитосанитарна инспекција се плаќаат посебни такси.

(6) Висината на посебните такси, начинот на плаќање, видот и количината растенија, растителни производи и други предмети за кои се плаќаат таксите, како и висината и начинот на плаќање на трошоците од став (1), став (3) и став (4) на овој член ги пропишува Владата на Република Северна Македонија согласно со овој закон и со Законот за официјални контроли.

7) Трошоците од ставовите (1), (3) и (4) и таксите од ставот (5) на овој член претставуваат приход на Буџетот на Република Северна Македонија, а се користат за спроведување превентивни мерки и мерки во областа на здравјето на растенијата од страна на Фитосанитарната управа по годишната програма од член 6 точка 2 на овој закон.

Член 95

Надоместоци

(1) Кога фитосанитарниот инспектор наложува уништување или друг начин на отстранување на растенија, растителни производи и други предмети во согласност со овој закон, операторот има право на надоместок, доколку:

* веднаш информирал за појава на симптоми или се сомнева за присуство на карантински штетни организми од Листата I дел А од член 24 од овој закон и од Листата од член 27 став (3) од овој закон овој закон или, во случај на заштитена зона од Листата I дел Б од член 24 од овој закон и
* ги спровел сите утврдени и изречени мерки за здравјето на растенијата.

(2) Висината на надоместокот од ставот (1) на овој член се определува врз основа на реалните трошоци за растенијата според нивниот вид, старост, состојба и/или амортизација на основните средства.

(3) Проценката на висината на надоместокот ја врши Комисија во состав од три члена од редот на вработените во Фитосанитарната управа, формирана од министерот за земјоделство, шумарство и водостопанство. За дејноста на комисијата се исплаќа надоместок.

(4) Министерот за земјоделство, шумарство и водостопанство донесува решение за висината на надоместокот од ставот (1) на овој член врз основа на реално направените трошоци потребни за работа на Конисијата.

(5) Надоместокот од ставовите (1) и (3) на овој член се плаќа од средствата предвидени во Годишната програма за фитосанитарна политика од членот 25 од овој закон.

(6) Надоместокот од ставот (1) на овој член не се исплаќа доколку карантинскиот штетен организам се појави при увозот на растенија, растителни производи и други предмети во Република Северна Македонија.

(7) Постапката за исплаќање на надоместокот за уништување или отстранување на друг начин на растенијата, растителните производи и другите предмети се врши на барање на сопственикот со приложени докази за:

- податоци за сопственикот на растенија, растителни производи и други предмети

- податоци за видот на производство, сопственоста на земјиштето/објектот, како и површината на производство,

- спроведени агро-технички мерки.

(8)Кон барањето за надоместокот што се поднесува во Фитосанитарната управа се приложува и решението на фитосанитарниот инспектор со кое се наложува преземање мерки, како и извештајот на комисијата за проценка на висината на надоместокот.

(9) Операторот има право на жалба за утврдената висина надоместокот до Државната комисија за одлучување во втор степен во областа на инспекцискиот надзор и прекршочната постапка во рок од 30 дена од денот на приемот на решението на фитосанитарниот инспектор.

(10) Жалбата не го одложува спроведувањето на решението на фитосанитарниот инспектор.

(11) По решението од ставот (4) на овој член донесено од министерот странката има право на жалба до Второстепената комисија за управни работи од областа на земјоделството, шумарството и водостопанството и ветеринарството на Владата на Република Северна Македонија, во рок од 15 дена од денот на приемот на решението.

(12) Критериумите за утврдување на висината од ставот (2) на овој член ги уредува Владата на Република Северна Македонија.

ГЛАВА XIII

НАДЗОР

Член 96

Надзор

(1) Фитосанитарната управа врши надзор над спроведувањето на овој закон и прописите донесени врз основа на овој закон и воспоставува постапки со цел да се обезбеди непристрасност, квалитет и доследност на официјалните контроли и другите службени активности на сите нивоа;

(2) Фитосанитарната управа врши надзор на спроведувањето на работите што ги вршат давателите на јавни услуги и делегираните тела назначени за вршење на официјални контроли и други официјални активности.

(3) За да се обезбеди дека се почитуваат условите за вршење на на официјални контроли и други официјални активности утврдени со овој закон и прописите донесени врз основа на овој закон, Фитосанитарната управа од членот 5 на овој закон е должна да врша внатрешна ревизија или да организира извршување на ревизија од трети лица, чиј предмет се тие самите, како и да преземат соодветни мерки во зависност од резултатите од овие ревизии.

(4) Постапките за проверка и ревизија што се спроведуваат на фитосанитарните инспектори кои вршат на официјални контроли и други официјални активности ги пропишува министерот за земјоделство, шумарство и водостопанство .

Член 97

Задачи на фитосанитарните инспектори

(1) Фитосанитарниот инспектор ги има следниве задачи да:

а) пристапи до растенијата, растителните производи и другите предмети во секое време и на секое место каде што тие се преместуваат, произведуваат, преработуваат, складираат, продаваат или користат на кој било начин, како и во просториите на операторот и при увоз, извоз, реекспорт и транзит;

б) врши фитосанитарна инспекција на растенијата, растителните производи и другите предмети во секое време и на секое место каде што тие се преместуваат, произведуваат, преработуваат, складираат, продаваат или користат на кој било начин, како и во просториите на операторот и при увоз, извоз, реекспорт и транзит;

в) врши истражување и следење на штетните организми, собира и евидентира податоци поврзани со нивното присуство или отсуство;

г) врши проверка на фитосанитарната документација на физички и правни лица;

д) зема примероци од растенија, растителни производи и други предмети за да се изврши дијагностичка анализа без надоместок за нивната вредност;

ѓ) потврдува дали професионалните оператори се запишани во регистарот наведен во член 40 од овој закон и дали ги исполнуваат условите пропишани за регистрација и водење евиденција;

е) го потврдува исполнувањето на условите потребни за издавање пасоши за растенија;

ж) го потврдува исполнувањето на обврските на регистрираниот оператор согласно член 44 од овој закон;

з) потврди дали давателите на јавни услуги и делегираните тела, наведени во членовите 16, 20 и 22 од овој закон, ги исполнуваат условите пропишани во нивното овластување;

ѕ) издава фитосанитарни сертификати за извоз и ре-експорт;

и) врши контрола на увозот, чувањето и употребата на биолошки контролни агенси наведени во член 87 од овој закон;

ј) врши инспекциски надзор над спроведувањето на мерките предвидени со овој закон и со прописите за официјални контроли;

к) врши инспекциски надзор над спроведувањето на мерките предвидени со овој закон;

л) врши на фитосанитарна инспекција кај напуштени насади и самоникнати растенија, како и кај сопственици кои одбиваат соработка

љ) врши официјални контроли, други официјални активности и задачи, вклучувајќи техничка поддршка во подготовка на акти и документи што се однесуваат на здравјето на растенијата.

(2) Фитосанитарните инспектори во својата работа соработуваат со Фитосанитарната управа, со другите инспекциски служби и со други организации и стручни лица од областа на земјоделството и за шумарството.

Член 98

Мерки кои ги пропишуваат фитосанитарните инспектори

(1) Согласно овој закон, прописите донесени врз основа на истиот и прописите за официјални контроли, при фитосанитарната инспекција секој фитосанитарен инспектор е овластен:

а) да го забрани увозот на штетни организми наведени во листите од член 24 став (4) во овој закон;

б) да го забрани увозот и преместувањето на растенијата, растителните производи и другите предмети што не ги исполнуваат постојните услови согласно со овој закон;

в) да забрани одгледување на одредени видови растенија на местото на производство на одреден временски период;

г) да нареди соодветен третман на пратките при увоз, извоз и преместување на растенија, растителни производи и други предмети, доколку фитосанитарниот инспектор утврди дека се нападнати од регулиран штетен организам при увоз или извоз;

д) да нареди уништување, само доколку дел од пратката е нападната од штетни организми или претставува ризик за ширење штетни организми;

ѓ) да забрани транспорт на пратката на увозникот, превозникот или на лицата што увезуваат или превезуваат растенија, растителни производи и други предмети сѐ додека не се изврши фитосанитарна инспекција или додека не се добијат резултати од лабораториските анализи;

е) да нареди уништување на пратки при увоз или преместување на растенија, растителни производи и други предмети, ако не постои ризик од ширење штетни организми или ако не се исполнети условите предвидени со овој закон;

ж) да го одобри преместувањето на растенијата, растителните производи и другите предмети (освен семиња и саден материјал), во случај на напад од штетни организми, во подрачја каде што не постои ризик од ширење на штетните организми или до местото на индустриска преработка под нивна контрола;

з) привремено, целосно или делумно да ја забрани работата на производителите или преработувачите, како и издавањето пасоши за раститенија сѐ додека не се потврди отсуство на штетните организми;

ѕ) да забрани издавање на пасоши за растенија во случаи кога не се исполнети условите за издавање на пасошите;

и) да предложи на Фитосанитарната управа да изврши бришење од регистарот доколку фитосанитарниот инспектор утврди дека регистрираниот оператори на растенијата не ги исполнуваат обврските пропишани во регистарот;

ј) доколку прекршоците се повторуваат, да ѝ предложи на Фитосанитарната управа одземање на овластувањето за издавање пасоши за растенија;

к) да предложи одземање на дозволата или овластувањето, онаму каде што е применливо, во случај кога не се исполнети пропишаните услови;

л) да го забрани увозот, одгледувањето и употребата на биолошки контролни агенси, во случај кога не се исполнети условите пропишани со овој закон;

љ) да го забрани увозот, производството и ставањето во промет на производи доколку постојат причини што би го загрозиле здравјето на растенијата;

м) во определен рок да нареди примена на мерки за исправка на неправилности и недостатоци согласно со овој закон;

н) да нареди спроведување на потребните превентивни мерки и активности за да се спречат увозот, појавата и ширењето на штетни организми, за што се овластени со закон и со други подзаконски акти;

њ) да изрече мандатна глоба на лице место во случаите пропишани со овој закон;

о) да поведе прекршочна постапка поради повреда на одредбите од овој закон или да поднесе кривична пријава за повторено кривично дело и

п) да нареди спроведување на други мерки согласно со овој закон и прописите за официјални контроли.

(2) Мерките од ставот (1) на овој член, фитосанитарниот инспектор, ги пропишува со решение во управна постапка.

(3) Против решението од став (2) може да се поднесе жалба до Државна комисија за одлучување во втор степен во областа на инспекцискиот надзор и прекршочната постапка во рок од 15 дена од денот на приемот на решението. Жалбата против таквата одлука не го задржува нејзиното извршување.

Член 99

Транспарентност

1. Државниот инспекторат за земјоделство подготвува квартални извештаи за работата, вклучително и за работата на фитосанитарните и на шумарските инспектори и ги објавува на веб-страницата на Министерството за унифициран квартален преглед.
2. Надлежните органи од член 5 од овој закон вршат официјални контроли со голема мера на транспарентност и се должни да и обезбедат на јавноста најмалку еднаш годишно, информации во врска со организацијата и спроведувањето на официјалните контроли, вклучително и преку објавување на своите веб страници.
3. Информациите од став (2) на овој член можат да бидат обезбедени, преку објавување на годишниот извештај.
4. Надлежните органи од член 5 став (1) од овој закон воспоставуваат постапки за да осигурат дека секоја неточност во информациите што се ставени на располагање на јавноста се коригира соодветно.
5. Надлежните органи од член 5 став (1) од овој закон можат да објавуваат или на друг начин да обезбедат на јавноста информации за рангирањето на поединечните оператори врз основа на резултатите од спроведената една или повеќе официјални контроли, доколку се исполнети следниве услови:

а) критериумите за рангирање се објективни, транспарентни и јавно достапни и

б) воспоставени се соодветни дејствија за да се обезбеди правичност, конзистентност и транспарентност на процесот на рангирање.

**ГЛАВА XIV**

**ПРЕКРШОЧНИ ОДРЕДБИ**

Член 100

(1) Глоба на правно лице во износ од 1.000 до 3.000 евра во денарска противвредност ќе му се изрече на професионален оператор, глоба на правно лице во износ од 3.000 до 6.000 евра во денарска противвредност ќе му се изрече на мало трговско друштво, глоба на правно лице во износ од 10.000 до 18.000 евра во денарска противвредност ќе му се изрече на средно трговско друштво и глоба на правно лице во износ од 20.000 до 30.000 евра во денарска противвредност ќе му се изрече на големо трговско друштво за прекршок, ако:

1. внесува, преместува или чува, размножува или ослободува карантински штетни организми на територијата на Република Северна Македонија согласно член 24 став (2) од овој закон.
2. внесува, преместува или чува, размножува или ослободува карантински штетен организам во одредено заштитено подрачје согласно член 24 став (4) од овој закон.
3. внесува и пренесува регулирани некарантински штетни организми на растенија за садење на територијата на Република Северна Македонија согласно член 24 став (6) од овој закон.
4. увезува растенија, растителни производи и други предмети во Република Северна Македонија кои се наведени Листа III дел А согласно член 27 став (1) алинеја 1 од овој закон.
5. врши увоз на растенија, растителни производи и други предмети, кои се наведени Листа III дел Б што се однесува на забраната за увоз на растенија, растителни производи и други предмети забранети во одредени заштитени зони во Република Северна Македонија согласно член 27 став (1) алинеја 2 од овој закон;
6. веднаш не ја извести Фитосанитарната управа за појава на штетните организми наведени во Листата I дел А и Листата II дел А на територијата на Република Северна Македонија или штетните организми наведени во Листата I дел Б и Листата II дел Б во одредени заштитени зони или за појава на симптоми на растенија, растителни производи и други предмети и/или за сомневање за присуство на штетни организми наведени во Листата I дел А, Листата II дел А, Листата I дел Б или Листата II дел Б согласно член 30 став (2) од овој закон;
7. не ги извршува обврските за задолжително постапување при откривање на штетни организми согласно член 30 од овој закон.
8. не ги спроведува мерките од член 32 од овој закон, кои се наложени од фитосанитарниот инспектор согласно член 30 став (3) од овој закон.
9. одбива да се запише во Регистарот на професионални оператори што работат со растенија, растителни производи и други предмети согласно член 40 став (1) од овој закон.
10. не ги врши обврските пропишани во член 44 ставови (1), (2), (3), (4), (5) и (6) од овој закон.
11. лицето одговорно за здравје на растенијата кај регистираниот професионален оператор не ги врши обврските од член 44 став (7) од овој закон.
12. доколку операторот пренесува растенија, растителни производи и други предмети, од Листата V дел А пододдел 1 и истите ги пушти во слободен промет во земјата доколку пасошот на растенија не е приложен на нив или на нивните пакувања согласно член 47 став (1) од овој закон.
13. пратките со растенија, растителни производи и други предмети од Листа V дел А се преместуваат без да бидат придружени со писмо за овластување согласно член 47 став (2) од овој закон.
14. доколку операторот пренесува растенија, растителни производи и други предмети, од Листата V дел А пододдел 2 и истите ги пушти во слободен промет во рамките на заштитената зона, доколку не е приложен пасошот на растенија на нив или на нивните пакувања согласно член 48 став (1) од овој закон.
15. издава пасош за растенија без овластување од Фитосанитарна управа согласно член 49 став (2) од овој закон.
16. овластениот оператор кој издава пасош за растенија, не води евиденција (најмалку три години) за идентификација и следење на местото на производство и местата на преместувањето на растенијата согласно член 54 од овој закон.
17. Доколку во случај на поделена пратка на која и е сменет здравствениот статус се издаде замена на пасош за растенија без да се изврши повторен фитосанитарен преглед согласно член 56 став (2) од овој закон.
18. регистрираниот оператор не ги почитува обврските пропишани во член 58 став (1) од овој закон.
19. купувачите на растенија, растителни производи и други предмети вклучени во прометот на произведени или преработени производи не му овозможат пристап на фитосанитарниот инспектор во која било фаза од производството или преработката или на пазарот, и доколку не дозволат вршење на фитосанитарен преглед, вклучително и проверка на документите согласно член 59 став (2) од овој закон.
20. увезува пратки од растенија, растителни производи и други предмети од Листата V дел Б пододдел 1, од Листата V дел Б пододдел 3 од член 27 став (1) алинеја 9 , 11 и 12 и од Листата од член 27 став (3) од овој закон, а истите не се придружени со фитосанитарен сертификат согласно член 64 став (5) од овој закон.
21. Увезува пратки од растенијата, растителните производи и другите предмети од Листата V дел Б пододдел 4, кои не се придружени со важечки фитосанитарен сертификат при нивното внесување во одредена заштитена зона во Република Северна Македонија од одредени трети земји на потекло или на испраќање, согласно чен 64 став (6) од овој закон.
22. увезува пратки за кои е задолжителна фитосанитарна инспекција преку места кои не се назначени како гранично инспекциско место согласно член 66 од овој закон.
23. врши увоз и преместување на материјал за официјално тестирање, научни или образовни цели, опити, сортни селекции или одгледување без претходно одобрение од Фитосанитарна управа согласно член 71 став (4) од овој закон.
24. не ја пријави пратката со растенија, растителни производи и други предмети за вршење на фитосанитарна инспекција на граничното инспекциско место согласно член 75 став (1) од овој закон.
25. не ги спроведе мерките изречени од страна на фитосанитарниот инспектор за пратките што се увезуваат согласно член 75 став (4) од овој закон.
26. не ги спроведе мерките изречени од фитосанитарниот инспектор при увоз на неусогласени пратки согласно член 79 став (4) од овој закон;
27. не ги спроведе мерките изречени од фитосанитарен инспектор во случај на потврда на присуство на карантински штетен организам или регулиран некарантински штетен организам над пропишаниот праг од официјална лабораторија согласно член 79 став (4) од овој закон.
28. не ги спроведат мерките што фитосанитарниот инспектор ги наложил при фитосанитарниот преглед на пратката наменета за извоз согласно член 84 став (3) на овој закон;
29. извозникот или друг оператор не ги почитува одредбите од член 84 став (4) алинеја 1, 2 и 3 на овој закон.
30. доколку операторот внесува или извезува дрвен материјал за пакување кој не ги исполнува барањата пропишани во член 85 став (1) точки а) и б) на овој закон;
31. доколку операторот пратката наменета за транзит ја дели, ја комбинира со други пратки или ја препакува во царинското подрачје на Република Северна Македонија согласно член 86 став (2) од овој закон;
32. внесува, одгледува и користи локалните/традиционалните организми за потребите на биолошката заштита на растенијата во заштитен простор и на отворено без издадено одобрение од Фитосанитарната управа согласно член 88 став (2) од овој закон.
33. внесува егзотични (алохтони) организми без издадено одобрение за увоз од Фитосанитарната управа согласно член 89 став (3) од овој закон.
34. ги користи податоците спротивно на целите за кои се дадени или ако податоците неовластено ги менува или неовластено ги соопштува на други лица, член 91 став (4) од овој закон.

Надлежен суд

Член 101

За прекршоците од членот 100 од овој закон прекршочна постапка води и прекршочна санкција изрекува надлежниот суд.

Постапка за порамнување

Член 102

(1) За прекршоците од членовите 100 од овој закон Државниот фитосанитарен испектор, е должен на сторителот на прекршокот да му предложи постапка за порамнување со издавање на прекршочен платен налог пред да поднесе барање за поведување на прекршочна постапка.

(2) Формата и содржината на прекршочниот платен налог ги пропишува министерот за земјоделство,водостопанство и шумарство.

**ГЛАВА XV**

**ПРЕОДНИ И ЗАВРШНИ ОДРЕДБИ**

Член 103

(1) Подзаконските акти чие донесување еутврдено со овој закон ќе се донесат во рок од пет години од денот на влегувањето во сила на овој закон.

(2) До донесувањето на новите подзаконски акти врз основа на овој закон ќе се применуваат постојните подзаконски акти.

Член 104

Овој закон престанува да важи со пристапувањето на Република Северна Македонија во членство на Европската унија.

Член 105

Одредбите од член 10 став (2) ќе се применуваат во рок од 5 (пет) години од денот на донесување на овој закон за да се обезбеди соодветно време за прилагодување на официјалните лаборатории на тие одредби.

Одредбите од член 12 ставовите (4) и (5) од овој закон ќе се применуваат во рок од 2 (две) години, за да се обезбеди доволно време за прилагодување на официјалните лаборатории на тие одредби

Државната фитосанитарна лабораторија како национална референтна лабораторија е должна да го усогласи своето работење со одредбите на овој закон во рок од најмногу 3 (три ) години од денот на влегувањето во сила на овој закон.

Одредбите на член 49 до член 69 од овој закон ќе отпочнат да се применуваат по пристапувањето на Република Северна Македонија во Европска Унија.

Член 106

Фитосанитарната управа е должна во рок од 3 (три) години од денот на влегување во сила на овој закон да издаде решение за упис во Регистераот на професионални оператори на професионалниот оператор претходно бил запишан во Регистарот на производители, преработувачи, увозници и дистрибутери на растенија, растителни производи и други објекти и предмет согласно Законот за здравјето на растенијата (Службен весник на Република Македонија бр. 29/05, 81/08, 20/09, 57/10, 17/11, 148/11, 69/13, 43/14, 158/14, 149/15, 39/16, 83/18 и Службен весник на Република Северна Македонија бр. 150/21).

Постапките започнати пред влегувањето во сила на овој закон ќе се спроведат согласно одредбите од Законот за здравјето на растенијата (Службен весник на Република Македонија бр. 29/05, 81/08, 20/09, 57/10, 17/11, 148/11, 69/13, 43/14, 158/14, 149/15, 39/16, 83/18 и Службен весник на Република Северна Македонија бр. 150/21)

Член 107

Со денот на влегувањето во сила на овој закон престанува да важи Законот за здравјето на растенијата („ Службен весник на Република Македонија“ бр. 29/05, 81/08, 20/09, 57/10, 17/11, 148/11, 69/13, 43/14, 158/14, 149/15, 39/16 и 83/18 и „ Службен весник на Република Северна Македонија“ бр. 150/21)ПЛУС СЕ ШТО Е НОВИНА СПОРЕД ОВОЈ ЗАКОН ДА СЕ ОПРЕДЕЛИ РОК ЗА ОТПОЧНУВАЊЕ СО ПРИМЕНА!!!!

Член 108

Овој закон влегува во сила осмиот ден од денот на објавувањето во „Службен весник на Република Северна Македонија“.

1. (\*) Со овој закон се врши усогласување со:

   * + Регулативата (ЕУ) 2016/2031 на Европскиот Парламент од Советот од 26 октормври 2016 година за мерките за заштита од штетни организми ирастенија
     + Регулативата (ЕУ) 2017/625 на Европскиот Парламент од Советот од 15 март 2017 година за официјални контроли и други официјални активности спроведени за да се обезбеду примена на храна и добиточна храна, правилата за здравје на растенијата и добробитот, здравје на растенијата и производите за заштита на растенијата.

   [↑](#footnote-ref-1)